3. การประกอบธุรกิจของแต่ละสายผลิตภัณฑ์

การประกอบธุรกิจของบริษัทเงินทุน

1.  ลักษณะการให้บริการ

-   กิจการเงินทุนเพื่อการพาณิชย์ ได้แก่ การจัดหาเงินทุนและให้กู้ยืมเงินระยะสั้น (ไม่เกิน 1 ปี)
    การรับซื้อลดเช็คและตั๋วสัญญาใช้เงิน รวมทั้งเป็นผู้รับรอง ผู้รับอาวัล
    หรือผู้สอดเข้าแก้หน้าในตั๋วเงิน

-   กิจการเงินทุนเพื่อการพัฒนา ได้แก่
    การจัดหาเงินทุนจากผู้ที่สนใจลงทุนในระยะปานกลางหรือระยะยาว (มากกว่า 1 ปีขึ้นไป)
    ทั้งบุคคลธรรมดาและนิติบุคคล โดยการซื้อตั๋วสัญญาใช้เงินประเภทต่างๆ เช่น
    จ่ายคืนเมื่อสิ้นระยะเวลา 2 ปี ตลอดจนให้กู้ยืมสำหรับการลงทุนในโครงการต่างๆ

-   กิจการเงินทุนเพื่อการจำหน่ายและบริโภค ได้แก่
    การให้กู้ยืมเงินเพื่อเช่าซื้อรถยนต์และการให้เช่าซื้อสินค้าทั่วไป

-   กิจการเงินทุนเพื่อการเคหะ ได้แก่ การให้กู้ยืมเพื่อการซื้อที่อยู่อาศัย
    หรือให้กู้ยืมเพื่อใช้ในการจัดหาที่ดิน และหรือที่อยู่อาศัยจำหน่ายหรือให้เช่าซื้อแก่ประชาชนทั่วไป

    1.  การตลาดและภาวะการแข่งขัน

  ภาวะการแข่งขัน

สถานการณ์ภาวะการแข่งขันในปี 2545 คาดว่าจะมีความรุนแรงไม่น้อยกว่าปีที่ผ่านมา
เนื่องจากการฟื้นตัวของเศรษฐกิจยังเป็นไปอย่างค่อยเป็นค่อยไป
ทำให้ความต้องการของสินเชื่อยังอยู่ในระดับต่ำ
โดยทางธนาคารแห่งประเทศไทยได้ประมาณการว่าการขยายตัวของสินเชื่อโดยรวมของระบบจะอยู่ที่ราว
2% ที่ความต้องการสินเชื่อระดับนี้ สถาบันการเงินจำเป็นต้องแข่งขันแย่งส่วนแบ่งตลาด
และนำกลยุทธ์ใหม่ๆ มาจูงใจให้ลูกค้ามาใช้บริการ โดยเฉพาะกลยุทธ์ด้านราคา
ซึ่งจะมีผลให้ส่วนต่างของดอกเบี้ย (interest margin) ลดลง
ดังนั้นสถาบันการเงินต้องเน้นในเรื่องการควบคุมต้นทุนทางการเงินและการบริหาร
รวมทั้งนำเทคโนโลยีสารสนเทศมาใช้
สำหรับสินเชื่อที่คาดว่าจะยังขยายตัวได้ในอัตราที่สูงในภาวะเศรษฐกิจดังกล่าว
จะเป็นสินเชื่อเพื่อการบริโภค โดยเฉพาะสินเชื่อเช่าซื้อรถยนต์

2.  การจัดหาผลิตภัณฑ์และบริการ

1.  แหล่งที่มาของเงินทุน

บริษัทเงินทุน ธนชาติ จำกัด (มหาชน) ดำเนินกิจการโดยใช้แหล่งเงินทุน
ส่วนใหญ่จากเงินกู้ยืมและเงินรับฝาก คิดเป็นสัดส่วนประมาณร้อยละ 74
ส่วนที่เหลือได้มาจากส่วนผู้ถือหุ้น ประกอบด้วย ทุนเรือนหุ้น ส่วนเกินมูลค่าหุ้น เป็นต้น

2.  การให้กู้ยืม

บริษัทมีนโยบายในการให้กู้ยืมโดยการปล่อยสินเชื่อในลักษณะการให้กู้ยืมสำหรับเช่าซื้อรถยนต์
โดยกำหนดเป้าหมายในปี 2544 จำนวน 10,000 ล้านบาท ให้ครอบคลุมทั้งกรุงเทพมหานคร
ปริมณฑลและสาขาภูมิภาค ซึ่งปัจจุบันมีสำนักอำนวยสินเชื่อ จำนวน 9 แห่ง
และจะดำเนินการเปิดเพิ่มจำนวน 4 แห่ง ประมาณต้นปี 2545 สำหรับลูกหนี้เงินกู้
บริษัทยังเน้นการดูแลลูกหนี้ให้คุณภาพดีอย่างต่อเนื่อง เพื่อดำเนินการโอนลูกหนี้ดีให้แก่ บริษัทเงินทุน
เอกชาติ จำกัด (มหาชน) ลูกหนี้มีปัญหาที่ไม่ก่อให้เกิดรายได้โอนให้แก่ บริษัทบริหารสินทรัพย์ เอ็น
เอฟ เอส จำกัด ตามเงื่อนไขการขออนุมัติจัดตั้งธนาคารจำกัดขอบเขตธุรกิจ

ธุรกิจเงินฝาก

ลักษณะผลิตภัณฑ์และบริการในสายการตลาด

สายการตลาดมีหน้าที่จัดหาเงินทุนจากประชาชน ( Public Borrowings ) เช่น
จากบุคคลธรรมดา บริษัท ห้างหุ้นส่วนจำกัด กองทุนรวม กองทุนสำรองเลี้ยงชีพ มูลนิธิ และอื่น ๆ
เพื่อนำไปใช้ในธุรกิจของบริษัท

  1. ตั๋วสัญญาใช้เงิน ( Promissory Note ) เป็นตราสารเปลี่ยนมือไม่ได้ ที่บริษัทเงินทุน
  ธนชาติ จำกัด (มหาชน) สัญญาว่าจะใช้เงินจำนวนหนึ่ง ให้แก่ บุคคลหนึ่ง หรือ ผู้ลงทุน

2. สมุดคู่ฝาก ( Pass Book ) เป็นบริการใหม่ที่บริษัท อาจจะนำมาใช้ในอนาคต
โดยนำเสนอเป็นอีก

หนึ่งทางเลือกสำหรับลูกค้า

ทั้งนี้สายการตลาดมีการดำเนินการภายใต้กฎเกณฑ์และการกำกับดูแล โดยธนาคารแห่งประเทศไทย
บริษัทฯ คำนึงถึงการให้บริการที่รวดเร็ว ถูกต้อง และผลประโยชน์ที่เหมาะสมสำหรับผู้ลงทุน

การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการ

สายการตลาดมีนโนบายที่จะเน้นถึงความสำคัญของลูกค้า
เพื่อให้ลูกค้าเกิดความไว้วางใจและพอใจใน ผลิตภัณฑ์และบริการที่ได้รับจากบริษัทอย่างดีที่สุด
โดยบริษัทจะมีกลยุทธ์ที่สำคัญดังนี้

1. กลยุทธการแข่งขัน ในธุรกิจเงินฝากของบริษัท เปรียบเทียบกับ บริษัทเงินทุนและ
ธนาคารพาณิชย์อื่น ๆ

1.1 ด้านผลิตภัณฑ์ คือ ตั๋วสัญญาใช้เงิน

- มีสภาพคล่อง และสามารถวางแผนการลงทุนได้
โดยลูกค้าลงทุนในตั๋วสัญญาใช้เงินได้ตามระยะเวลาต่าง ๆ
กันและลูกค้าสามารถเลือกรับดอกเบี้ยรายงวด เพื่อเป็นรายรับอย่างสม่ำเสมอได้

- ได้รับผลตอบแทนตลอดระยะเวลาที่ฝาก กรณีลูกค้าที่ลงทุนในตั๋วสัญญาใช้เงินประเภท 3 เดือน
และไถ่ถอนก่อนกำหนด ยังได้รับอัตราดอกเบี้ย ในอัตราเผื่อเรียกตามหลักเกณฑ์ที่บริษัทกำหนด

  1.2 ด้านราคา หรือ อัตราดอกเบี้ย

บริษัทมีนโยบายในการกำหนดอัตราดอกเบี้ยที่แข่งขันในตลาดได้
และเปลี่ยนแปลงให้สอดคล้องต่อตลาดเงิน และนโยบายของบริษัทในแต่ละระยะเวลา เช่น

- อัตราดอกเบี้ยระยะสั้น ( เผื่อเรียก - 3 เดือน ) ระยะกลาง ( 4 - 12 เดือน ) ระยะยาว
( 13 - 36 เดือน ) จูงใจลูกค้าแตกต่างกัน ตามนโยบายแต่ละช่วง

- ให้อัตราดอกเบี้ยที่จูงใจลูกค้า ในระยะเวลาพิเศษ เช่น อาจมีระยะเวลา 2 ,5,13 เดือน
หรืออัตราดอกเบี้ยพิเศษในระยะยาว เป็นต้น ทั้งนี้ขึ้นอยู่กับนโยบายของบริษัท

1.3 ด้านบริการ

เป็นกลยุทธ์ที่สำคัญในการแข่งขันที่สร้างความแตกต่างจากสถาบันการเงินอื่น

- บริษัทฯ ได้พัฒนาเจ้าหน้าที่การตลาดให้มีความรู้ทางด้านการเงินแบบครบวงจร

- การให้บริการอย่างใกล้ชิดและสม่ำเสมอ
เพื่อให้ลูกค้ามีความประทับใจและไว้วางใจบริษัททำให้สามารถรักษาฐานลูกค้าเดิม
และขยายฐานลูกค้าใหม่ จากการแนะนำของลูกค้าเก่า

1.4 ด้านส่งเสริมการขาย

จากการที่บริษัท ฯ มีธุรกิจการเงินครบวงจร จึงทำให้สามารถแนะนำบริการทางการเงินอื่น ๆ
ที่เป็นประโยชน์ต่อลูกค้าได้

2. กลุ่มลูกค้าเป้าหมาย

บริษัทฯ มีนโยบายเน้นกลุ่มลูกค้าเป้าหมาย โดยพิจารณาแยกตามประเภท และลักษณะลูกค้าด้งนี้

2.1 บุคคลธรรมดา ( Individual ) ได้แก่ ประชาชนทั่วไป คณะบุคคล ห้างหุ้นส่วนสามัญ ฯลฯ
ซึ่งบริษัทจะมีลูกค้าบุคคลธรรมดา ประมาณ 50 - 60 % ของยอดรวม
โดยจะแบ่งตามลักษณะและวงเงินออกเป็น 2 กลุ่ม

- กลุ่มบุคคลธรรมดารายใหญ่ จะวิเคราะห์ความต้องการส่วนรวมของลูกค้ากลุ่มนี้
เพื่อเสนอผลิตภัณฑ์หรือบริการที่ตรงกับความต้องการของลูกค้า
จึงทำให้ลูกค้าพึงพอใจและสร้างสัมพันธ์ที่ดีอย่างต่อเนื่อง

- กลุ่มบุคคลธรรมดาทั่วไป โดยจะทำการตลาดลงไปในแต่ละกลุ่มอาชีพต่าง ๆ เพื่อขยายฐาน
ลูกค้าต่อไปในอนาคต

2.2 กลุ่มนิติบุคคล ( Corporate ) ได้แก่ บริษัทจำกัด ห้างหุ้นส่วนจำกัด ห้างหุ้นส่วนสามัญ
นิติบุคคล บริษัทประกันภัย ฯลฯ โดยแบ่งเป็น

  2.2.1 กลุ่มนิติบุคคลรายใหญ่
  ซึ่งในกลุ่มนี้บริษัทจะกำหนดวงเงินสูงสุดที่บริษัทจะรับฝากได้เพื่อป้องกันความเสี่ยงในการมีลูกค้า
  นิติบุคคลที่มีวงเงินสูง ๆ มากเกินไป และเพื่อให้บริษัทมีสภาพคล่องที่เหมาะสม

2.2.2 กลุ่มนิติบุคคลทั่วไป ได้จากฐานลูกค้าบุคคลธรรมดาที่เป็นเจ้าของกิจการต่าง ๆ

2.3 กลุ่มลูกค้าอื่น ๆ ได้แก่ สหกรณ์ออมทรัพย์ มูลนิธิต่าง ๆ กองทุนรวม
กองทุนสำรองเลี้ยงชีพซึ่งจดทะเบียนแล้วลูกค้าเป้าหมายในกลุ่มนี้บริษัทสามารถสร้างความสัมพันธ์และมีโอกาสเข้าไปนำเสนอฐานะการเงินของบริษัทให้แก่ผู้บริหาร
หรือ ผู้ที่มีอำนาจในการตัดสินใจลงทุนได้

3. การจำหน่ายและช่องทางการจำหน่าย

บริษัทมีช่องทางการตลาดของผลิตภัณฑ์ดังนี้

3.1 เจ้าหน้าที่การตลาด ได้รับการอบรมให้มีทักษะความรู้ความสามารถในธุรกิจการเงิน เพื่อ

- โทรติดต่อนัดหมายลูกค้า ขอเข้าพบและทำความรู้จัก พร้อมนำเสนอผลิตภัณฑ์และบริการต่าง ๆ

ให้ลูกค้าพิจารณา

- การเข้าพบ เยี่ยมเยียนลูกค้าเก่า สร้างความสัมพันธ์ที่ดีอย่างต่อเนื่อง

- จัดส่งเอกสาร แนะนำบริการ เสนออัตราดอกเบี้ย ไปยังกลุ่มลูกค้าเป้าหมายต่าง ๆ พร้อมแนบ

นามบัตร ที่สามารถติดต่อได้อย่างสะดวกรวดเร็ว

3.2 การแนะนำจากลูกค้าเก่า ซึ่งช่องทางนี้ เจ้าหน้าที่การตลาดต้องอาศัยสัมพันธภาพที่ดี
และการให้บริการที่ประทับใจแก่ลูกค้าเก่า

3.3 การแนะนำจากพนักงานใน กลุ่มธนชาติ

(ข) ภาวะการแข่งขัน

สภาพการแข่งขันในอุตสาหกรรม

หลังจากภาวะวิกฤตเศรษฐกิจในปี พ.ศ. 2540 สถาบันการเงินที่เคยอยู่มากมายทั้งขนาดใหญ่ กลาง
เล็ก ได้ลดลงไปเป็นจำนวนมาก ทำให้พฤติกรรมของผู้ออมเงินเปลี่ยนไป
จากเดิมที่ผู้ฝากเงินจะพิจารณาด้านอัตราดอกเบี้ยเป็นหลักเปลี่ยนเป็นให้ความสำคัญในด้านความมั่นคงของสถาบันการเงินมากขึ้น
แม้ว่าปัจจุบันยังคงมีการรับประกันเงินฝากจากกองทุนเพื่อการฟื้นฟูและพัฒนาระบบสถาบันการเงินก็ตาม
แต่ผู้ฝากเงินก็จะกระจายการฝากเงินไว้กับสถาบันการเงินต่าง ๆ เพื่อกระจายความเสี่ยง
การแข่งขันในปัจจุบันทางด้านอัตราดอกเบี้ยลดลง แต่จะให้ความสำคัญ
ในการสร้างความแตกต่างในสินค้าและบริการมากขึ้น
สถาบันการเงินแต่ละแห่งจะเน้นการให้บริการแบบครบวงจรโดยมุ่งเน้นฝึกอบรมพนักงานให้เป็นนักการขาย
ขายผลิตภัณฑ์ในเครือทั้งหมด โดยเฉพาะพนักงานสายงานการตลาด

คู่แข่งในตลาดธุรกิจเงินฝาก จะแบ่งเป็น

- คู่แข่งทางตรง หมายถึงสถาบันที่มีธุรกรรมด้านการรับฝากเงิน เช่น

+------------------------------+---------------------------------------+
| กลุ่มสถาบัน                     | ชื่อบริษัทคู่แข่ง                            |
+------------------------------+---------------------------------------+
| ธนาคารพาณิชย์ทั่วไป              | ธนาคารกรุงเทพ จำกัด (มหาชน)             |
|                              |                                       |
|                              | ธนาคารกสิกรไทย จำกัด (มหาชน)            |
|                              |                                       |
|                              | ธนาคารไทยพาณิชย์ จำกัด (มหาชน) ฯลฯ       |
+------------------------------+---------------------------------------+
| ธนาคารของภาครัฐ               | ธนาคารกรุงไทย จำกัด (มหาชน)             |
|                              |                                       |
|                              | ธนาคารไทยธนาคาร จำกัด (มหาชน)          |
|                              |                                       |
|                              | ธนาคารนครหลวงไทย จำกัด (มหาชน) ฯลฯ     |
+------------------------------+---------------------------------------+
| บริษัทเงินทุน                    | บริษัทเงินทุน เกียรตินาคิน จำกัด (มหาชน)      |
|                              |                                       |
|                              | บริษัทเงินทุน ทิสโก้ จำกัด (มหาชน)           |
|                              |                                       |
|                              | บริษัทเงินทุน สินอุตสาหกรรม จำกัด (มหาชน)    |
|                              |                                       |
|                              | บริษัทเงินทุน สินเอเซีย จำกัด (มหาชน) ฯลฯ    |
+------------------------------+---------------------------------------+

- คู่แข่งทางอ้อม หมายถึง สถาบันการเงินที่มีธุรกรรมด้านการลงทุน
ซึ่งเป็นทางเลือกในการกระจายการลงทุน เช่น บริษัทหลักทรัพย์ บริษัทหลักทรัพย์จัดการกองทุน
บริษัทประกันชีวิต ฯลฯ

ขนาดของบริษัท

บริษัทฯ
จัดเป็นสถาบันการเงินที่อยู่ในอันดับต้นของธุรกิจการเงินเมื่อเทียบกับคู่แข่งขันในกลุ่มบริษัทเงินทุนในด้านเงินกู้ยืมจากประชาชน
( เงินฝากจากประชาชน ) ด้านสินทรัพย์รวม ด้านเงินกองทุนต่อสินทรัพย์เสี่ยง
ทางบริษัทจะจัดอยู่ในอันดับ 1 ใน 5 แห่ง ดังตารางต่อไปนี้

Financial Position NF

+------------------------+---------------------+-----------------------+
|                        | Dec. 00             | Dec. 01               |
+------------------------+---------------------+-----------------------+
| Total Assets           | 66,600 mil          | 69,800 mil            |
|                        |                     |                       |
| BIS Ratio              | 23.20 %             | 26.00 %               |
|                        |                     |                       |
| NPL                    | 24.10 %             | 0.21 %*               |
|                        |                     |                       |
| Provision              | 100.00 %            | 100.00 %              |
+------------------------+---------------------+-----------------------+

* หมายเหตุ มิถุนายน 2544 ได้มีการโอนหนี้ที่ไม่ก่อให้เกิดรายได้ (NPL) ไปไว้ที่ บริษัท
บริหารสินทรัพย์ เอ็น เอฟ เอส จำกัด

สถานภาพและศักยภาพในการการแข่งขัน 

บริษัทฯมีสถานะที่มั่นคงและมีศักยภาพในการแข่งขันที่สูง เมื่อวันที่ 3 มกราคม 2545 บง.เอกชาติ
ซึ่งเป็นบริษัทในเครือได้รับใบอนุญาตจากกระทรวงการคลังจัดตั้งธนาคารจำกัดขอบเขตธุรกิจ
ทำให้บริษัทเป็นสถาบันการเงินที่ดำเนินธุรกิจทางการเงินอย่างครบวงจร
ซึ่งถือว่ามีความพร้อมทั้งด้านสินค้าและผลิตภัณฑ์ทางการเงินที่หลากหลาย
บริการอย่างอบอุ่นเป็นกันเองและด้านบุคลากรมืออาชีพที่พร้อมจะให้บริการแก่ลูกค้าได้อย่างมี
ประสิทธิภาพ

ธุรกิจเช่าซื้อรถยนต์

ลักษณะการบริการ

การให้บริการสินเชื่อเช่าซื้อรถยนต์และสินเชื่อที่เกี่ยวข้องกับธุรกิจเช่าซื้อรถยนต์แก่บุคคลและนิติบุคคลในประเทศไทยโดยครอบคลุมถึง

1.  สินเชื่อเช่าซื้อรถยนต์และพาหนะทั่วไป

2.  สินเชื่อเพื่อสินค้าคงคลังแก่ตัวแทนจำหน่ายรถยนต์ (Floor Plan)

3.  สินเชื่อธุรกิจในลักษณะเงินทุนหมุนเวียนแก่สถาบันการเงินที่ดำเนินการให้สินเชื่อเช่าซื้อรถยนต์

4.  สินเชื่อเอนกประสงค์ (Personal Loan)สำหรับลูกค้าเช่าซื้อรถยนต์

สำหรับบริษัทในกลุ่มที่ทำธุรกิจเช่าซื้อและลีสซิ่งรถยนต์ ประกอบด้วย

- บริษัท ธนชาติกรุ๊ปลีสซิ่ง จำกัด
ให้บริการสินเชื่อเช่าซื้อรถยนต์เฉพาะรถยนต์เพื่อการพาณิชย์เท่านั้น

- บริษัท ธนชาติลีสซิ่ง 2000 จำกัด ให้บริการสินเชื่อเช่าซื้อรถยนต์และยานพาหนะทั่วไป

  - บริษัท เนชั่นแนลลีซซิ่ง จำกัด ให้บริการลีสซิ่งรถยนต์
  ยานพาหนะทั่วไปตลอดจนเครื่องมือเครื่องจักรในเชิงพาณิชย์

เป้าหมาย

การเป็นบริษัทที่ให้บริการทางการเงินที่เกี่ยวข้องกับรถยนต์แบบครบวงจร
และให้บริการในระดับชั้นนำของประเทศ

การดำเนินธุรกิจเพื่อบรรลุเป้าหมาย

นอกจากเป้าหมายหลักในการให้บริการทางการเงินที่เกี่ยวข้องกับรถยนต์แบบครบวงจรแล้ว
บริษัทยังมี เป้าหมายลำดับรองในการดำเนินธุรกิจอย่างต่อเนื่อง ได้แก่

1.  การเพิ่มส่วนแบ่งทางการตลาด
    การปล่อยสินเชื่อเช่าซื้อรถยนต์โดยรวมทั้งประเทศให้อยู่ในสัดส่วนไม่น้อยกว่าร้อยละ 17
    ของยอดจัดเช่าซื้อรถยนต์ทั่วประเทศ

2.  เพิ่มผลิตภัณฑ์การให้บริการทางการเงินที่เกี่ยวข้องกับธุรกิจเช่าซื้อรถยนต์โดยเฉพาะกับฐานลูกค้าเช่าซื้อเดิม

3.  สร้างความรู้จักและยอมรับในชื่อของบริษัท (Brand Equity)
    ให้เป็นที่ยอมรับของลูกค้าและดีลเลอร์โดยการสร้างความแตกต่างทั้งในด้านของผลิตภัณฑ์และการบริการ

4.  พัฒนาประสิทธิภาพโดยเน้นคุณภาพของการให้บริการ และคำนึงถึงผลตอบแทนในระดับที่พอใจ

ในการดำเนินงานเพื่อให้บรรลุเป้าหมายดังกล่าวข้างต้น บริษัทได้กำหนดแผนงาน ดังนี้

1.  ปรับโครงสร้างองค์กร โดยเพิ่มฝ่ายการตลาดเช่าซื้อรถมือสอง ส่วนบริหารความสัมพันธ์ลูกค้า
    (CRM) และดีลเลอร์

2.  จัดกิจกรรมทางการตลาด อาทิ การจัดงานมอเตอร์โชว์
    โดยร่วมมือกับตัวแทนจำหน่ายรถยนต์ทั้งในเขตกรุงเทพฯ และภูมิภาคอย่างน้อยปีละ 6 ครั้ง

3.  ให้ฝ่ายบริหารและพัฒนาธุรกิจเช่าซื้อรถยนต์ซึ่งมีหน้าที่รับผิดชอบในการวางแผนงานทำการวิจัยสภาพการแข่งขันในธุรกิจเช่าซื้อ
    เพื่อนำมาวางกลยุทธ์ในการดำเนินธุรกิจอย่างต่อเนื่อง

4.  เพิ่มบุคคลากรให้รองรับการขยายงานตามเป้าหมายโดยเฉพาะการขยายธุรกิจเช่าซื้อรถยนต์ไปยังภูมิภาค
    ซึ่งเป็นที่ตั้งของสำนักงานอำนวยสินเชื่อ ทั้ง 13 แห่ง

5.  พัฒนาและฝึกอบรมบุคคลากรให้มีความรู้ความสามารถในการทำธุรกิจเช่าซื้อรถยนต์อย่างต่อเนื่องโดยให้ฝ่ายทรัพยากรบุคคลซึ่งมีหน้าที่รับผิดชอบโดยตรงจัดอบรมให้บุคคลากรเป็นประจำทั้งในกรุงเทพฯและต่างจังหวัด

ตลาดและภาวะการแข่งขัน

ธุรกิจการให้สินเชื่อเช่าซื้อรถยนต์ ในประเทศส่วนใหญ่ดำเนินการโดย บริษัทเงินทุน
บริษัทลีสซิ่งและบริษัทตัวแทนจำหน่ายรถยนต์ที่ให้บริการเช่าซื้อด้วยตนเอง
ทั้งนี้บริษัทลีสซิ่งและบริษัทเอกชนทั่วไปมีข้อแตกต่างจากบริษัทเงินทุนซึ่งเป็นสถาบันการเงินและต้องอยู่ภายใต้การกำกับดูแลของธนาคารแห่งประเทศไทย
ทำให้บริษัทดังกล่าวมีความคล่องตัวมากกว่าบริษัทเงินทุน

การเติบโตของอุตสาหกรรมรถยนต์ซึ่งมีความสัมพันธ์โดยตรงกับการเติบโตของธุรกิจเช่าซื้อรถยนต์ถูกคาดว่าเติบโตในอัตราชะลอตัว
เนื่องจากสภาพเศรษฐกิจที่ยังชะลอตัวอยู่
อย่างไรก็ตามธุรกิจเช่าซื้อสามารถใช้โอกาสที่ดอกเบี้ยต่ำขยายธุรกิจ
และเกื้อกูลให้อัตราการเติบโตของยอดขายรถเติบโตสวนทางเศรษฐกิจได้
ในขณะเดียวกันสัดส่วนการเช่าซื้อรถยนต์คาดว่าจะเพิ่มขึ้นเป็น 60% ของยอดขายรถยนต์ทั้งหมด

การแข่งขันระหว่างบริษัทที่ดำเนินการให้เช่าซื้อจะมีความรุนแรงเพิ่มขึ้น
ผู้ที่ครอบครองส่วนแบ่งตลาดต้องมีความพร้อมทั้งด้านต้นทุน
เครือข่ายพื้นที่ที่สามารถครอบคลุมการให้บริการเช่าซื้อ การเพิ่มช่องทางการขาย
และการร่วมมือทางการตลาดกับผู้แทนจำหน่ายรถยนต์

สำหรับคู่แข่งขันในธุรกิจเช่าซื้อรถยนต์ของธนชาติสามารถแบ่งเป็น 3 กลุ่มใหญ่ ได้แก่

1.  กลุ่มบริษัทในประเทศ ได้แก่ บริษัทสยามพาณิชย์ลีสซิ่ง จำกัด (มหาชน),
    บริษัทเงินทุนสินอุตสาหกรรม จำกัด (มหาชน)
    ซึ่งทั้งสองบริษัทเป็นบริษัทในเครือของธนาคารไทยพาณิชย์ บริษัทเงินทุน เกียรตินาคิน จำกัด
    (มหาชน) และ บริษัทเงินทุน ทิสโก้ จำกัด (มหาชน)

2.  กลุ่มบริษัทต่างประเทศ มีความได้เปรียบในด้านเงินทุนที่แข็งแกร่งและเทคโนโลยีที่ทันสมัยได้แก่
    บริษัท จีอีแคปปิตอล ออโต้ลีส จำกัด และ บริษัท สแตนดาร์ด ชาร์เตอร์ (ประเทศไทย)
    จำกัด

3.  กลุ่มบริษัทที่เป็นของบริษัทเช่าซื้อที่เป็นของบริษัทรถยนต์เอง
    โดยมีความได้เปรียบทางด้านความสัมพันธ์กับบริษัทแม่ ทำให้มียอดการทำเช่าซื้อที่แน่นอนกว่า
    อย่างไรก็ตามการทำตลาดจะค่อนข้างถูกจำกัดอยู่แต่ละยี่ห้อนั้นๆของบริษัทแม่ที่จำหน่ายรถยนต์
    ได้แก่ บริษัท โตโยต้าลีสซิ่ง (ประเทศไทย) จำกัด บริษัท เมอร์ซีเดส เบนซ์ ลีสซิ่ง
    (ประเทศไทย) จำกัด บริษัท ไพรมัสลีสซิ่ง จำกัด ที่ดำเนินธุรกิจในกลุ่มรถยนต์ยี่ห้อฟอร์ด
    บริษัท ไทยออโต้เซลล์ จำกัด ที่ดำเนินธุรกิจในกลุ่มรถยนต์ยี่ห้ออีซูซุ

ถ้ากล่าวถึงสภาพการแข่งขันที่ผ่านมาส่วนใหญ่จะเป็นการแข่งขันการให้บริการที่รวดเร็ว
สำหรับการแข่งขันอัตราดอกเบี้ยเช่าซื้อเกิดขึ้นในยี่ห้อรถยนต์กลุ่มที่ตลาดนิยม เช่น ฮอนด้า โตโยต้า
แต่อย่างไรก็ดี บริษัทที่มี
ต้นทุนทางด้านการเงินสูงจะเลี่ยงการแข่งขันกับบริษัทที่มีต้นทุนต่ำโดยเจาะกลุ่มตลาดต่างจังหวัดหรือหันไปทำรถยนต์ใช้แล้ว
ตลอดจนรถบางประเภทที่มีการแข่งขันน้อยเช่น รถบรรทุกขนาดใหญ่ เช่น รถบรรทุก 6 ล้อ เป็นต้น

บริษัทเงินทุน ธนชาติ จำกัด (มหาชน) มั่นใจว่าศักยภาพของบริษัทที่มีฐานของเงินทุนที่แข็งแกร่ง
ความมีชื่อเสียงของบริษัทที่มั่นคง ความพร้อมของบุคลากร
และความสามารถในการระดมทุนด้วยทุนที่ต่ำ ตลอดจนการมีเครือข่ายที่ครบวงจรของบริษัทในกลุ่ม
ได้แก่บริษัทธนชาติประกันภัย จำกัด
จะทำให้สามารถบรรลุเป้าหมายของการเป็นบริษัทที่ให้บริการสินเชื่อรถยนต์ที่ครบวงจร
และเป็นบริษัทชั้นนำในประเทศได้ด้วยจุดแข็งดังนี้

1. การมีสำนักงานในกรุงเทพฯและสำนักอำนวยสินเชื่อในภูมิภาค ได้แก่ เชียงใหม่ ชลบุรี พิษณุโลก
อุดรธานี นครราชสีมา ขอนแก่น ภูเก็ต หาดใหญ่ สุราษฎร์ธานี อยุธยา นครศรีธรรมราช สระบุรี
และนครสวรรค์ ทำให้บริษัทมีเครือข่ายสำนักงานอำนวยสินเชื่อที่ครอบคลุมพื้นที่
มากกว่าคู่แข่งรายอื่นและข้อได้เปรียบดังกล่าวสร้างความพร้อมให้บริษัทสามารถเพิ่มส่วนแบ่งทางการตลาดได้รวดเร็วยิ่งขึ้น

2. การมีเจ้าหน้าที่การตลาดที่มีประสบการณ์จำนวนมาก
สามารถให้บริการลูกค้าได้ครอบคลุมพื้นที่ทั่วประเทศไทยอย่างรวดเร็ว

3. การจัดกิจกรรมส่งเสริมการตลาดกับดีลเลอร์และลูกค้าอย่างต่อเนื่อง

4. ข้อมูลทางการตลาด ซึ่งเป็นผลการจากการให้สินเชื่อเดิมของบริษัท
ทำให้สามารถเข้าถึงข้อมูลของลูกค้าได้ดี สามารถวิเคราะห์ข้อมูลต่างๆได้อย่างมีประสิทธิภาพมากขึ้น
และส่งผลให้เกิดข้อได้เปรียบในการแข่งขัน

กลยุทธ์การแข่งขัน

บริษัทดำเนินกลยุทธ์การแข่งขันในธุรกิจเช่าซื้อรถยนต์ ดังนี้

1.  ด้านราคา
    บริษัทมีนโยบายกำหนดราคาให้สามารถแข่งขันในตลาดได้โดยไม่ใช้นโยบายอัตราดอกเบี้ยต่ำ
    แต่เป็นอัตราเดียวกับคู่แข่งขันในตลาดรถยนต์แต่ละประเภท
    นอกจากนี้บริษัทอาจจะใช้นโยบายอัตราดอกเบี้ยต่ำในกรณีมีการส่งเสริมการขายร่วมกับตัวแทนจำหน่ายรถยนต์

2.  ด้านบริการ จะให้บริการในการอนุมัติสินเชื่อด้วยความรวดเร็วนับตั้งแต่การออกพบลูกค้า
    การตรวจสอบเครดิต การแจ้งผลการพิจารณาให้ลูกค้าทราบได้ภายในระยะเวลา 1
    วันหลังจากได้รับข้อมูลประกอบพิจารณาสินเชื่อครบถ้วนนอกจากนั้นการออกเช็คให้แก่ดีลเลอร์จะต้องดำเนินการให้เสร็จภายใน
    3 วัน ทำการนับจากวันที่ดีลเลอร์ส่งลูกค้าให้แก่บริษัท

3.  ด้านการส่งเสริมการขาย บริษัทจะจัด Campaign
    ร่วมกับตัวแทนจำหน่ายเพื่อจัดงานมอเตอร์โชว์ตามห้างสรรพสินค้าชั้นนำทั่วไป
    และตามดีลเลอร์ต่างๆแล้วแต่ความเหมาะสมนอกจากนั้นบริษัทยังมีการมอบของขวัญ
    ของที่ระลึกในช่วงเทศกาล เช่น โครงการ NEW YEAR GIFT ในช่วงเทศกาลปีใหม่ เป็นต้น
    เพื่อส่งเสริมการขายอย่างต่อเนื่อง

สำหรับการจำหน่ายและช่องทางการจำหน่ายในธุรกิจเช่าซื้อ บริษัทจะใช้บุคลากรทั้งในกรุงเทพฯ
และภูมิภาคประมาณ 100 คน
เจาะกลุ่มตัวแทนจำหน่ายรถยนต์ทุกยี่ห้อซึ่งเป็นจุดที่เข้าถึงลูกค้าโดยตรง
นอกจากช่องทางดังกล่าวแล้วยังใช้แนวทางการตลาดอื่น ดังนี้

1.  จัดเช่าซื้อรถยนต์สวัสดิการให้กับบริษัทขนาดใหญ่ โดยจัดโครงการที่ให้เงื่อนไขเป็นพิเศษ
    โดยเฉพาะบริษัทขนาดใหญ่ที่มีความต้องการ และเป็นบริษัทที่มีความมั่นคงสูง

2.  จัดเช่าซื้อรถยนต์แก่หน่วยงานราชการ

3.  จัดเช่าซื้อรถยนต์ให้แก่ผู้บริหารของบริษัททั่วๆไป

4.  จัดเช่าซื้อรถยนต์ให้ธุรกิจโรงแรมสำหรับเป็นรถยนต์ใช้รับรองแขกของโรงแรม

5.  จัดเช่าซื้อรถยนต์ผ่านทีมงาน FPA ( Financial Planning Advisor )
    ที่จะทำหน้าที่เป็นตัวแทนขายผลิตภัณฑ์ของกลุ่มธนชาติ

โดยในอนาคตบริษัทจะเพิ่มช่องทางทางด้านอินเตอร์เน็ตในการให้บริการเช่าซื้อ เพื่อความสะดวกและความรวดเร็วในการอนุมัติ 

การจัดหาผลิตภัณฑ์หรือบริการ

ก. แหล่งที่มาของเงินทุน

บริษัทดำเนินการโดยใช้แหล่งเงินทุนส่วนใหญ่
ซึ่งมาจากเงินกู้ยืมและเงินรับฝากในรูปตั๋วสัญญาใช้เงินจากประชาชน

สำหรับบริษัทในกลุ่มที่ประกอบธุรกิจให้เช่าซื้อและลีสซิ่ง ได้แก่ บริษัท ธนชาติกรุ๊ปลีสซิ่ง จำกัด บริษัท
ธนชาติลีสซิ่ง 2000 จำกัด และบริษัท เนชั่นแนลลีซซิ่ง จำกัด ซึ่งยังไม่มีธุรกรรมมากนั้น
ในกรณีที่มีการให้สินเชื่อจะใช้แหล่งเงินทุนจากส่วนของผู้ถือหุ้น ประกอบด้วยทุนเรือนหุ้น กำไรสะสม
และเงินกู้ยืมจากบริษัทแม่หรือสถาบันการเงินอื่นๆ

ข.การให้กู้ยืม

  นโยบายการให้กู้ยืม

1.  การให้กู้ยืมเพื่อเช่าซื้อรถใหม่

  1.1
  บริษัทจะเน้นการปล่อยเช่าซื้อในกลุ่มรถยนต์ที่ซื้อง่ายขายคล่องในท้องตลาดเพื่อลดความเสี่ยงในการดำเนินธุรกิจ

  1.2 กำหนดขั้นตอนที่รัดกุมในการคัดเลือกดีลเลอร์ที่จะร่วมธุรกิจด้วย
  เพื่อป้องกันปัญหาเรื่องการจดทะเบียนและส่งมอบทะเบียนรถยนต์

2.  การให้กู้ยืมเพื่อเช่าซื้อรถมือสอง บริษัทมีนโยบายดังนี้

1.  มีการตรวจสอบสภาพรถยนต์ และถ่ายรูป

  2.2 ให้สำนักกำกับและสอบทานสินเชื่อ เป็นผู้กำหนดราคากลางรถยนต์มือสอง
  และคณะอนุกรรมการพัฒนาธุรกิจเช่าซื้อรถยนต์มือสอง
  เป็นผู้อนุมัติราคากลางซึ่งราคากลางจะมีการเปลี่ยนแปลงทุก 15 วัน

  2.3 มีการกำหนดยี่ห้อรถยนต์ที่นิยมใช้ในท้องตลาด

  2.4 มีการกำหนดอายุรถยนต์ไม่เกิน 10 ปี

  2.5 กำหนดให้มีการโอนสิทธิเป็นของบริษัทก่อน
  ทำเช็คจ่ายเงินให้กับตัวแทนจำหน่ายรถยนต์มือสอง

3.  การให้กู้ยืมเพื่อเช่าซื้อรถจำนวนมากสำหรับใช้ในการดำเนินกิจการของบริษัท (Fleet) และ
    การปล่อยเงินกู้แบบ Floor Plan ให้กับดีลเลอร์ มีนโยบายดังนี้

  3.1 คัดเลือกลูกค้าจากฐานข้อมูลระบบ Business Online ซึ่งเป็นแหล่งข้อมูลที่น่าเชื่อ
  และคัดเลือกลูกค้าเดิม ชั้นดีของกลุ่มธนชาติ

  3.2 ตั้งคณะกรรมการในการพิจารณาวงเงิน Floor Plan ให้กับดีลเลอร์

4.  การให้กู้ยืมแก่สถาบันการเงินที่ทำธุรกิจเช่าซื้อ มีนโยบายดังนี้

  4.1 พิจารณาสถานะการเงินของบริษัทนั้นๆ และ ความน่าเชื่อถือของผู้บริหาร

  4.2 พิจารณาคุณภาพลูกหนี้เช่าซื้อรวม (Portfolio) เช่น อายุลูกหนี้ สัดส่วน NPL เป็นต้น

  4.3 ตั้งคณะกรรมการพิจารณาสินเชื่อในการอนุมัติ

  นโยบายการอนุมัติสินเชื่อ

1.  รวบรวมเอกสารเบื้องต้นที่สำคัญสำหรับผู้ขอสินเชื่อและผู้ค้ำประกัน

2.  พิจารณาคุณสมบัติพื้นฐานของลูกค้าที่ขอสินเชื่อ อาทิ มีอาชีพที่ถูกกฎหมายและไม่มีความเสี่ยง
    ต้องมีรายได้อย่างน้อย 2 เท่าของค่างวดที่ต้องชำระ เป็นต้น

3.  ต้องมีการอบรมเจ้าหน้าที่การตลาดให้มีความรู้ทางด้านสินเชื่อ
    เพื่อให้มั่นใจว่าเจ้าหน้าที่ทุกคนปฏิบัติงานได้ตามนโยบายได้อย่างเหมาะสมและเป็นผู้ที่มีศักยภาพในการวิเคราะห์สินเชื่อได้ดี

4.  สินเชื่อเช่าซื้อรถยนต์ทุกรายต้องมีผู้ค้ำประกัน
    โดยมีหลักการวิเคราะห์เครดิตเช่นเดียวกันกับผู้ขอสินเชื่อ

5.  การให้สินเชื่อทั้งหมดต้องมีการประกันกับบริษัทประกันภัยที่ได้รับอนุมัติจากคณะกรรมการพิจารณาเครดิตโดยบริษัทประกันดังกล่าวจะได้รับการทบทวนเครดิตอย่างสม่ำเสมอ
    เพื่อสร้างความมั่นใจว่าบริษัทประกันภัยมีคุณภาพตรงตามมาตรฐานที่บริษัทกำหนด

อำนาจในการอนุมัติสินเชื่อ

วงเงินสินเชื่อเช่าซื้อรถยนต์แต่ละวงเงินจะต้องได้รับอนุมัติจากผู้มีอำนาจอนุมัติตามเกณฑ์
ที่บริษัทกำหนดไว้ ทั้งนี้ฝ่ายพัฒนาระบบงานและระเบียบคำสั่งจะเป็นผู้กำหนดอำนาจอนุมัติสินเชื่อ
ซึ่งขึ้นอยู่กับตำแหน่งงานและประสบการณ์ของผู้มีอำนาจอนุมัติ
ทั้งนี้อำนาจอนุมัติดังกล่าวจะมีการปรับเปลี่ยนเป็นระยะเพื่อความเหมาะสมและให้สอดคล้องกับนโยบายของบริษัท

การบริหารความเสี่ยง

การบริหารความเสี่ยงจากการให้กู้ยืมของบริษัทได้มีการตรวจสอบและปรับปรุงอยู่ตลอดเวลาเพื่อให้สอดคล้องกับสภาวะแวดล้อมทางเศรษฐกิจ
และการแข่งขันในธุรกิจ ทั้งนี้บริษัทมีกลยุทธ์ในการบริหารและการติดตามหนี้ ดังนี้

1.  วิเคราะห์และตรวจสอบลูกค้าก่อนการให้เช่าซื้อ

1.1 ตรวจสอบข้อมูล Black List ผู้เช่าซื้อและผู้ค้ำประกันทุกราย

1.2 กำหนดมาตรฐาน การคัดเลือกลูกค้า โดยใช้ Credit Scoring System

1.3 เจ้าหน้าที่ตรวจสอบเครดิต จะทำการตรวจที่อยู่ ผู้เช่าซื้อ / ผู้ค้ำประกัน และถ่ายรูปที่อยู่
ของผู้เช่าซื้อ / ผู้ค้ำประกัน เพื่อประกอบการพิจารณาขอสินเชื่อทุกครั้ง

2.  การติดตามหนี้ค้างชำระ

2.1 เพิ่มประสิทธิภาพการติดตามหนี้ทางโทรศัพท์
โดยพัฒนาระบบคอมพิวเตอร์ใหม่ให้รองรับการติดตามหนี้ได้รวดเร็วยิ่งขึ้น

2.2 มีการกำหนดนโยบายและควบคุมผลการปฏิบัติงาน ด้านการติดตามหนี้ลูกหนี้เช่าซื้อค้างชำระ
โดยคณะกรรมการบริหารหนี้เช่าซื้อ

3.  การติดตามยึดรถ

3.1
จัดหาทีมผู้ชำนาญการยึดรถภายนอกเพิ่มเติมทั้งจากสำนักงานกรุงเทพมหานครและทีมยึดท้องถิ่นของแต่ละสำนักงานอำนวยสินเชื่อเพิ่มเติม
เพื่อทดแทนทีมที่มีประสิทธิภาพต่ำอย่างสม่ำเสมอ

3.2 จัดทีมผู้ชำนาญการยึดรถประจำสำนักงานกรุงเทพมหานคร (สัญญาจ้างระยะ 6 เดือน )
เพื่อติดตามยึดรถ โดยทำการวัดผลประสิทธิภาพงานและการตรวจสอบควบคู่กับทีมยึดภายนอก
ทั้งนี้จะเริ่มดำเนินการตั้งแต่เดือน มกราคม 2545

3.3 ประสานงานกับอาคาร MBK เพื่อตรวจสอบรถที่เข้าข่ายต้องยึดรถผ่านระบบการรับบัตรจอดรถ
ของอาคาร ทั้งนี้คาดว่าจะเริ่มดำเนินการได้ตั้งแต่ไตรมาสที่ 2 ปี 2545

ธุรกิจทรัพย์สินรอการขาย

ลักษณะการประกอบธุรกิจ

ตามที่มีนโยบายการแก้ไขปัญหาหนี้ที่ไม่ก่อให้เกิดรายได้จากภาครัฐ
ทำให้บริษัทได้ดำเนินการปรับปรุงโครงสร้างหนี้จำนวนมาก เพื่อแก้ไขปัญหาดังกล่าว
ซึ่งส่งผลให้เกิดการโอนอสังหาริมทรัพย์เพื่อการชำระหนี้จากลูกหนี้จำนวนมาก
และกลายมาเป็นทรัพย์สินรอการขายของบริษัทในอนาคต
ในการนี้บริษัทมีข้อจำกัดภายใต้หลักเกณฑ์ของธนาคารแห่งประเทศไทย ที่จะต้องจำหน่าย จ่าย โอน
ทรัพย์สินรอการขายดังกล่าว ภายในระยะเวลา 10 ปี นับจากวันโอนชำระหนี้
ดังนั้นการดำเนินธุรกิจทรัพย์สินรอการขาย จึงมีนโยบายหลักในการดำเนินการดังนี้

1.  เพื่อดำเนินการจำหน่ายทรัพย์สินรอการขายของบริษัทออกอย่างรวดเร็ว
    และได้ราคาที่เหมาะสม

2.  เพื่อดำเนินการดูแลพัฒนาทรัพย์สินรอการขาย
    ขณะที่ยังไม่มีการจำหน่ายไม่ให้เสื่อมค่าหรือถูกบุกรุก

(ก) นโยบายและการให้บริการ

- กลยุทธ์การแข่งขัน

1. เพิ่มมูลค่าให้กับทรัพย์สิน (Value Added)

1.  ปรับปรุงซ่อมแซมทรัพย์สินให้พร้อมขาย

2.  ดูแลทรัพย์สินไม่ให้เสื่อมสภาพ ในขณะที่ยังจำหน่ายไม่ได้

2. ดำเนินนโยบายการตลาดเชิงรุก

1.  เพิ่มช่องทางการจัดจำหน่ายมากขึ้น ในลักษณะ E – Commerce

2.  เพิ่มการโฆษณาประชาสัมพันธ์ให้เกิด Awareness กับลูกค้ากลุ่มเป้าหมาย และตัวแทนขายต่าง
    ๆ

- กลุ่มลูกค้าเป้าหมาย

แนวทางในการบริหารทรัพย์สินของบริษัท
เพื่อให้สามารถเข้าถึงกลุ่มลูกค้าเป้าหมายของทรัพย์สินแต่ละประเภทนั้น
บริษัทได้ดำเนินการแบ่งกลุ่มทรัพย์สินรอการขายที่ดูแลออกเป็น 3 กลุ่มดังนี้

1.  กลุ่มทรัพย์สินพร้อมขาย

2.  กลุ่มที่ดินเปล่า

3.  กลุ่มทรัพย์สินให้เช่า

โดยแต่ละกลุ่มทรัพย์สินนั้นจะมีลักษณะของลูกค้ากลุ่มเป้าหมายที่แตกต่างกันออกไป
ซึ่งบริษัทสามารถแบ่งกลุ่มลูกค้าเป้าหมายออกเป็น 2 กลุ่มใหญ่ คือ

(ก) กลุ่มลูกค้ารายย่อย ซึ่งได้แก่

-   กลุ่มผู้ต้องการที่อยู่อาศัย (บ้านหลังแรก)

-   กลุ่มผู้ลงทุนรายย่อย ที่ต้องการหาผลตอบแทนในการลงทุนอสังหาริมทรัพย์

(ข) กลุ่มลูกค้ารายใหญ่ ซึ่งได้แก่

-   กลุ่มบริษัทพัฒนาที่ดิน

-   กลุ่มผู้ลงทุนรายใหญ่ ที่ต้องการหาผลตอบแทนในการลงทุนอสังหาริมทรัพย์

-   กองทุนต่าง ๆ ที่สนใจลงทุนอสังหาริมทรัพย์

- ช่องทางการจัดจำหน่าย

ตามนโยบายการตลาดเชิงรุก ซึ่งจะมีการเพิ่มช่องทางการจัดจำหน่ายเพิ่มมากขึ้น ในลักษณะ E-
Commerce นั้น
เพื่อต้องการสนองตอบการให้ข้อมูลที่ถูกต้องและรวดเร็วให้กับช่องทางการจำหน่ายของบริษัทในช่องทางอื่น
ๆ ด้วย อันได้แก่

1.  ตัวแทนนายหน้า

2.  FPA (Financial Planning Advisor)

3.  พนักงานภายในองค์กร

4.  บุคคลภายนอกทั่วไป

(ข) ภาวะการแข่งขัน

- สภาพการแข่งขัน

ปริมาณทรัพย์สินรอการขายของสถาบันการเงินต่าง ๆ ในปี 2545 ยังมีแนวโน้มเพิ่มมากขึ้น
อันเนื่องจากการแก้ไขปัญหาหนี้ NPL โดยข้อมูลทรัพย์สินรอการขายของธนาคารพาณิชย์ทั้ง 13 แห่ง
ณ สิ้นปี 2544 มีปริมาณสูงถึง 139,379.58 ล้านบาท
ทำให้สภาพการแข่งขันในการจำหน่ายทรัพย์สินรอการขายในปี 2545 สูงขึ้น
โดยธนาคารและสถาบันการเงินต่าง ๆ ที่มีการถือครองทรัพย์สินเหล่านี้
ได้มีแนวทางเชิงรุกในการที่จะนำทรัพย์สินรอการขายออกขาย
เพื่อเป็นการหารายได้กลับคืนให้กับสถาบันการเงิน และลดภาระค่าใช้จ่ายในการดูแลรักษา
เนื่องจากมีสัญญาณที่ดีและเอื้ออำนวยต่อการทำตลาดเป็นอย่างมาก ไม่ว่าจะเป็นมาตรการต่าง ๆ
ในการกระตุ้นภาคอสังหาริมทรัพย์ของภาครัฐ เช่น
การขยายระยะเวลาในการลดค่าธรรมเนียมในการโอนกรรมสิทธิ์ และภาษีอากรต่าง ๆ
รวมทั้งการมีนโยบายอัตราดอกเบี้ยต่ำ เป็นต้น
ซึ่งจะเป็นช่องทางช่วยให้การจำหน่ายทรัพย์สินรอการขายออกได้เร็วขึ้นอีกทางหนึ่ง

แหล่งที่มาของเงินทุน

นโยบายการจัดหาเงินทุน ในปีที่ผ่านมาไม่มีนโยบายในการจัดหาเงินทุน

บริษัทเงินทุน เอกชาติ จำกัด (มหาชน)

สามารถดูรายละเอียดข้อมูลได้ในแบบแสดงรายการข้อมูลประจำปี 2544 (แบบ 56-1)
หรือแบบแสดงรายงานประจำปี 2544 (แบบ56-2) ของบริษัทเงินทุน เอกชาติ จำกัด (มหาชน)

ธุรกิจหลักทรัพย์

บริษัทหลักทรัพย์ ธนชาติ จำกัด

(1) ลักษณะผลิตภัณฑ์หรือบริการ

การดำเนินธุรกิจหลักทรัพย์ของบริษัทหลักทรัพย์ ธนชาติ จำกัด แบ่งออกเป็น 4 ส่วนหลักคือ

1.1 การเป็นนายหน้าซื้อขายหลักทรัพย์

- ลักษณะบริการ

บริษัทหลักทรัพย์ ธนชาติ จำกัด เป็นบริษัทสมาชิกตลาดหลักทรัพย์แห่งประเทศไทย หมายเลข 16
ตั้งแต่ปี 2518 (ในขณะที่ยังเป็นบริษัทเงินทุนหลักทรัพย์ ธนชาติ จำกัด (มหาชน))
โดยให้บริการเป็นตัวแทนนายหน้าซื้อขายหลักทรัพย์ในตลาดหลักทรัพย์ฯ ให้แก่นักลงทุนทั่วไป
สถาบันในประเทศ และสถาบันต่างประเทศ ให้คำแนะนำในการลงทุนที่รวดเร็ว
ข้อมูลการวิเคราะห์หลักทรัพย์ที่ดีและทันต่อเหตุการณ์ และสามารถลดความเสี่ยงแก่นักลงทุน

ในด้านประสิทธิภาพข้อมูลและคำแนะนำการซื้อขายหลักทรัพย์ บริษัท ฯ
ได้ให้ข้อมูลเพื่อการตัดสินใจลงทุนในหลักทรัพย์จดทะเบียน โดยมุ่งเน้นในด้านข้อมูลเชิงปัจจัยพื้นฐาน
และ เพิ่มข้อมูลสนับสนุนเชิงเทคนิค
เพื่อให้บริการแก่เจ้าหน้าที่การตลาดและลูกค้าในการตัดสินใจลงทุนในหลักทรัพย์ และ
คิดค่านายหน้าร้อยละ 0.25 ตามมาตรฐานปกติ
แต่อาจมีการปรับเปลี่ยนอัตราค่านายหน้าตามความเหมาะสมของลูกค้า
ซึ่งเป็นไปตามกฎเกณฑ์ของตลาดหลักทรัพย์แห่งประเทศไทยในการเปิดเสรีค่านายหน้าตั้งแต่วันที่ 1
ตุลาคม 2543 เป็นต้นมา

บริษัทหลักทรัพย์ ธนชาติ จำกัด ยังได้เปิดให้บริการข้อมูลและซื้อขายหลักทรัพย์ผ่านระบบอินเตอร์เน็ต
โดยลูกค้าสามารถส่งคำสั่งซื้อขาย ยกเลิกคำสั่งซื้อขายด้วยตนเอง
และสามารถรับรู้ข้อมูลเกี่ยวกับการซื้อขายหลักทรัพย์ได้ทุกเวลา ข้อมูลที่นำเสนอ ได้แก่
ข้อมูลเกี่ยวกับการซื้อขายหลักทรัพย์ สถานะการลงทุนส่วนตัวของลูกค้า
รวมถึงข้อมูลข่าวสารและบทวิเคราะห์ต่างๆ อันเป็นประโยชน์ต่อการตัดสินใจลงทุน

นอกจากนี้ บริษัทได้เปิดให้บริการข้อมูลและบริการซื้อขายผ่านโทรศัพท์เคลื่อนที่ระบบ GSM 2 Watt
โดยให้บริการร่วมกับบริษัท Advance Info Service ซึ่งลูกค้าสามารถส่งคำสั่งซื้อขาย
ยกเลิกคำสั่งซื้อขายดูสถานการณ์ลงทุนส่วนตัว ดูรายการคำสั่ง และดูราคาหุ้นตามที่ซื้อขายจริงด้วย

- นโยบายการรับลูกค้า

บริษัทมีนโยบายทั่วไปในการรับลูกค้าดังนี้

-   ต้องเป็นผู้บรรลุนิติภาวะแล้ว และอายุไม่เกิน 70 ปี

-   ต้องไม่เป็นลูกค้าที่พบรายชื่อใน Black List
    และไม่อยู่ในระหว่างการทำสัญญาผ่อนชำระหนี้กับบริษัท

-   ต้องไม่เป็นบุคคลล้มละลาย

-   ไม่เป็นตัวแทนของบุคคลอื่น (Nominee)

-   ต้องไม่เปิดบัญชีร่วมกับบุคคลอื่น

และมีนโยบายให้เจ้าหน้าที่การตลาดพิจารณารับลูกค้าแต่ละรายโดยคำนึงถึงความต้องการของลูกค้าความเสี่ยงที่ลูกค้ารับได้ตามความเหมาะสมของลูกค้าแต่ละราย
รวมถึงความเสี่ยงของบริษัท
และกำหนดให้เจ้าหน้าที่การตลาดศึกษารายละเอียดของลูกค้าที่จะเปิดบัญชีเพิ่มเติมเพื่อประกอบในการรับลูกค้าและการเปิดบัญชีดังนี้

-   วัตถุประสงค์ในการลงทุนของลูกค้า

-   ประสบการณ์ด้านการลงทุนของลูกค้า

-   ฐานะทางการเงินและข้อจำกัดในการลงทุนของลูกค้า

-   พื้นฐานความรู้ความเข้าใจในการลงทุนของลูกค้า

-   รูปแบบของการให้บริการที่เหมาะสมสำหรับลูกค้า

- นโยบายในการกำหนด Margin ของหลักทรัพย์

ในปี 2544 บริษัทได้เริ่มให้บริการ Credit Balance

นโยบายกำหนดรายชื่อหลักทรัพย์ที่ให้ยืมใน Credit Balance
โดยคณะกรรมการบริหารจะเป็นผู้การกำหนดคุณสมบัติของบริษัทที่จะปล่อยกู้
เพื่อเป็นแนวทางการปฏิบัติงานอย่างกว้าง ๆ ดังนี้

-   ต้องเป็นหุ้นที่อยู่ใน SET 50

-   ต้องเป็นหุ้นที่มีปริมาณการซื้อขายสูง

-   ต้องเป็นหุ้นที่มีผลการดำเนินงานดี

-   ไม่มีการขึ้นเครื่องหมาย DS หรือ SP

-   ไม่เป็นหุ้นที่อยู่ในกลุ่มระหว่างการฟื้นฟูการดำเนินการ

-   มีความผันผวนด้านราคาค่อนข้างต่ำ

ส่วนการอนุมัติรายชื่อหลักทรัพย์ที่จะปล่อยกู้ในบัญชี Credit Balance จะกระทำโดย
คณะกรรมการพิจารณาเครดิต ซึ่งจะพิจารณาอนุมัติรายชื่อหลักทรัพย์ แต่ละบริษัท
ตามที่ส่วนบริหารความเสี่ยงเสนอ
และจะทำการทบทวนเพื่อเสนอรายชื่อให้คณะกรรมการพิจารณาเครดิต อนุมัติเป็นประจำทุกเดือน

1.2 การค้าหลักทรัพย์

บริษัทหลักทรัพย์ ธนชาติ จำกัด ได้กำหนดนโยบายการลงทุนเฉพาะการลงทุนในระยะยาว
โดยพิจารณาจากปัจจัยต่อไปนี้

-   ต้องเป็นบริษัทที่มีพื้นฐานทางธุรกิจดีเพื่อให้ได้รับผลตอบแทนจากเงินปันผลและกำไร (Capital
    Gain) ในระยะยาว ทั้งที่จดทะเบียนในตลาดหลักทรัพย์และนอกตลาดหลักทรัพย์

-   เพื่อสร้างพันธมิตรในการดำเนินธุรกิจในระยะยาวของบริษัทและกลุ่มธุรกิจของบริษัท

-   เพื่อให้มีการกระจายความเสี่ยงในการดำเนินธุรกิจ

1.3 การจัดจำหน่ายหลักทรัพย์

บริษัทหลักทรัพย์ ธนชาติ จำกัด มีนโยบายที่จะประกอบกิจการจัดจำหน่ายหลักทรัพย์
ทั้งในรูปแบบที่เป็นธุรกิจต่อเนื่องจากการเป็นที่ปรึกษาทางการเงินและการเข้าไปร่วมกับสถาบันการเงินหรือบริษัทเงินทุนหลักทรัพย์อื่น
ๆ ในการจำหน่ายหลักทรัพย์
ซึ่งอาจจะทำในบทบาทของผู้จัดการการจัดจำหน่ายและรับประกันการจำหน่าย ( Lead
Underwriter ) ผู้จัดจำหน่ายและรับประกันการจัดจำหน่าย (Underwriter)
หรือตัวแทนจำหน่ายหลักทรัพย์ โดยไม่รับประกันการจำหน่าย
ซึ่งในการบริการรับประกันการจัดจำหน่ายหลักทรัพย์
จะรวมถึงการรับประกันการจำหน่ายตราสารหนี้เพื่อการระดมทุนของบริษัทจดทะเบียน บริษัทมหาชน
และบริษัทจำกัด

1.4 การเป็นที่ปรึกษาทางการเงิน

บริษัทหลักทรัพย์ ธนชาติ จำกัด
ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ประกอบธุรกิจเป็นที่ปรึกษาทางการเงินฉบับปัจจุบันในวันที่
25 พฤษภาคม 2543 ถึง 24 พฤษภาคม 2548 เป็นเวลา 5 ปี โดยบริษัทหลักทรัพย์ ธนชาติ จำกัด
บริการเป็นที่ปรึกษาทางการเงินในด้านต่าง ๆ ที่สำคัญดังนี้

-   ให้คำปรึกษาแก่บริษัทที่ต้องการเข้าจดทะเบียนในตลาดหลักทรัพย์แห่งประเทศไทย (Initial
    Public Offering and Public Offering)

-   ให้คำปรึกษาเพื่อจัดโครงสร้าง และการวางแผนทางด้านการเงิน (Financial
    Restructuring and Planning)

-   ให้คำปรึกษาด้านการควบและรวมกิจการ (Merger & Acquisition)

-   การศึกษาความเป็นไปได้ของโครงการ (Project Feasibility Study)

-   บริการปรึกษาการร่วมลงทุน (Joint Venture Advisory Service)

-   บริการให้คำปรึกษาเรื่องการจัดโครงสร้างหนี้ (Debt Restructuring)

1.5 การบริการอื่น ๆ

ตามที่สำนักงานคณะกรรมการกำกับหลักทรัพย์และตลาดหลักทรัพย์ ได้อนุญาตให้บริษัทหลักทรัพย์
สามารถประกอบธุรกิจเป็นตัวแทนที่ปรึกษาแนะนำและให้ข้อมูลบริการทางการเงินได้นั้น ในปี พ.ศ.
2544 บริษัทหลักทรัพย์ ธนชาติ จำกัด ได้ประกอบธุรกิจในการเป็นที่ปรึกษาทางการลงทุน(
Financial Planning Advisor) โดยจัดตั้งขึ้นเพื่อทำหน้าที่ขายผลิตภัณฑ์ของกลุ่มธนชาติทั้งหมด
ทั้งนี้รวมการให้บริการติดต่อประสานงานกับสถาบันการเงิน และให้คำปรึกษา
หรือให้บริการข้อมูลเกี่ยวกับสถาบันการเงินหรือบริษัททั่วไปด้วย

(2) การตลาดและภาวะการแข่งขัน

- ภาวะตลาดโดยรวม

ปี 2544 ภาวะการลงทุนในตลาดหลักทรัพย์มีความคึกคักกว่าปี 2543 ในรอบปี 2544 ดัชนี SET
Index มีการแกว่งตัวค่อนข้างมาก โดยขึ้นไปอยู่ที่จุดสูงสุด ณ ระดับ 347.19 จุด และต่ำสุดที่ระดับ
265.13 จุด โดยในระหว่างปี 2544
มีปัจจัยที่ส่งผลกระทบต่อการลงทุนในตลาดหลักทรัพย์หลายเหตุการณ์ เช่น
การชนะการเลือกตั้งของพรรคไทยรักไทย การตรวจสอบพฤติกรรมการสร้างราคาหลักทรัพย์
ความผันผวนในตลาดตราสารหนี้ การเกิดวินาศกรรมในสหรัฐอเมริกา และการปรับใช้ช่วงราคาหุ้น
(Spread) ใหม่ ณ วันที่ 28 ธันวาคม 2544 ดัชนี SET Index ปิดที่ 303.85 จุด
หรือปรับตัวเพิ่มขึ้น 13% เมื่อเปรียบเทียบกับปี 2543

จากปัจจัยต่าง ๆ ที่ส่งผลกระทบต่อการซื้อขายในตลาดหลักทรัพย์
ประกอบกับอัตราดอกเบี้ยที่อยู่ในระดับต่ำ การมีหลักทรัพย์ใหม่จดทะเบียนเข้าซื้อขายในตลาดมากขึ้น
และการใช้อัตราค่านายหน้าแบบลอยตัว ทำให้มูลค่าการซื้อขายรวมของตลาดเฉลี่ยต่อวันเพิ่มขึ้นเป็น
6,414 ล้านบาท โดยเพิ่มขึ้นจากปีก่อน 71%

- กลยุทธ์การแข่งขัน

บริษัทหลักทรัพย์ ธนชาติ ไม่ใช้กลยุทธ์ด้านราคาและการลดต้นทุนอย่างรุนแรงในการแข่งขัน
แต่บริษัทมุ่งเน้นที่จะให้บริการที่มีคุณภาพกับลูกค้า ซึ่งเป็นไปตามนโยบายการดำเนินธุรกิจแบบ
“Premium Broker” ในระหว่างปี 2544 ในขณะที่อัตราค่านายหน้าถูกใช้เป็นเครื่องมือสำคัญ
และบริษัทต่าง ๆ มีการลดต้นทุนการดำเนินงานกันอย่างรุนแรง แต่บริษัทหลักทรัพย์
ธนชาติไม่มีการลดจำนวนพนักงาน ไม่ว่าจะเป็นเจ้าหน้าที่การตลาด
หรือพนักงานด้านวิเคราะห์หลักทรัพย์
แต่บริษัทใช้กลยุทธ์การแข่งขันโดยการส่งเสริมการพัฒนาคุณภาพสินค้า และบุคลากรต่าง ๆ
ทั้งเจ้าหน้าที่การตลาดและเจ้าหน้าที่วิเคราะห์หลักทรัพย์
โดยจัดให้มีการอบรบบุคลากรอย่างต่อเนื่องตลอดทั้งปี
รวมถึงมีการจัดรายการส่งเสริมการขายให้กับลูกค้า เช่น การมอบประกันอุบัติเหตุส่วนบุคคล
การมอบบัตรสมาชิกร้าน Asia Book กับ
ลูกค้าตลอดไปจนถึงการพยายามนำเสนอสิ่งที่เป็นประโยชน์กับลูกค้า
โดยการจัดสัมมนาให้ความรู้กับลูกค้าอย่าง ต่อเนื่อง ทั้งลูกค้าในกรุงเทพและสำนักงานต่างจังหวัด
นอกจากนี้บริษัทยังได้นำเสนอสินค้าทางการเงินใหม่ ๆ ที่เป็นประโยชน์กับลูกค้า เช่น
กองทุนรวมเพื่อการเลี้ยงชีพ เป็นต้น

บริษัทหลักทรัพย์ ธนชาติ ยังใช้กลยุทธ์ ที่มุ่งพัฒนาการให้บริการด้านการชำระราคา
โดยในปีที่ผ่านมาได้เพิ่มธนาคารที่ให้บริการชำระราคาโดยวิธีตัดบัญชีเพิ่มขึ้นอีก 1 แห่ง
ทำให้ปัจจุบันมีธนาคารที่ให้บริการชำระราคากับบริษัททั้งสิ้นถึง 4 ธนาคาร คือ ธนาคารไทยพาณิชย์
ธนาคารกสิกรไทย ธนาคารกรุงเทพ และธนาคารเอเชีย

ในปี 2544 บริษัทคิดอัตราค่านายหน้าบัญชีซื้อขายผ่านเจ้าหน้าที่การตลาด 0.25%
สำหรับปริมาณการซื้อขายที่น้อยกว่า 2 ล้านบาทต่อวัน และ 0.20%
สำหรับปริมาณการซื้อขายที่มากกว่า 2 ล้านบาทต่อวัน โดยคิดค่านายหน้าบัญชีซื้อขายผ่านอินเตอร์เน็ต
0.20% ของปริมาณการซื้อขายต่อวัน และมีค่าธรรมเนียมขั้นต่ำ 100 บาท

- ลักษณะลูกค้า

ปัจจุบัน (ในปี 2544) บริษัทหลักทรัพย์ ธนชาติ จำกัด ให้บริการเป็นนายหน้าซื้อขายหลักทรัพย์
ทั้งลูกค้าในประเทศ และต่างประเทศ
โดยปริมาณการซื้อขายของบริษัทสามารถแบ่งออกได้เป็นของลูกค้าในประเทศ 51%
และลูกค้าต่างประเทศ 49%
ซึ่งเปลี่ยนแปลงเล็กน้อยจากปีก่อนที่มีสัดส่วนประมาณการซื้อขายของลูกค้าในประเทศ 56%
และลูกค้าต่างประเทศ 44% ส่วนปริมาณการซื้อขายจาก Internet
ของลูกค้าคิดเป็นอัตราส่วนที่น้อยมาก โดยคิดเป็น 0.08%
เมื่อเปรียบเทียบกับลูกค้าทั้งหมดและในรอบ 3 ปีที่ผ่านมานั้น สำหรับรายได้ค่านายหน้าค้าหลักทรัพย์
บริษัทมิได้พึ่งพารายได้จากลูกค้ารายใดรายหนึ่งเกิน 30% ของรายได้ค่านายหน้ารวมของบริษัท

ในปี 2544 บริษัทหลักทรัพย์ ธนชาติ จำกัด มี Sub Broker ที่ส่งคำสั่งผ่านบริษัท จำนวนทั้งสิ้น 4
แห่ง คือ บริษัทหลักทรัพย์ ซีแอล เอส เอ (ประเทศไทย) จำกัด, บริษัทหลักทรัพย์ ทรีนีตี้
จำกัด,บริษัทหลักทรัพย์ เอช เอส บี ซี (ประเทศไทย) จำกัด, บริษัทหลักทรัพย์ เครดิต สวิส
เฟิร์ส บอสตั้น (ประเทศไทย) จำกัด

- สภาพการแข่งขันในอุตสาหกรรม

ในปี 2544 การแข่งขันด้านการตัดราคาระหว่างบริษัทนายหน้าค้าหลักทรัพย์เป็นไปอย่างรุนแรง
เนื่องจากเป็นปีที่มีการเปิดเสรีการต่อรองค่านายหน้าอย่างเต็มที่
จึงจะเห็นได้ว่าในปีที่ผ่านมาคู่แข่งขันหลายรายได้ใช้ค่านายหน้ามาเป็นกลยุทธ์ในการทำการตลาด
เช่น การคิดค่านายหน้า 0% การลดอัตราค่านายหน้าลงในระดับที่ต่ำมาก
การคิดค่านายหน้าเป็นรายเดือน นอกจากนี้ บริษัทหลักทรัพย์
หลายแห่งมีการแข่งขันชิงตัวเจ้าหน้าที่การตลาดโดยใช้กลยุทธ์
การเสนอส่วนแบ่งผลตอบแทนจากปริมาณการซื้อขายที่ให้เจ้าหน้าที่การตลาดในอัตราที่สูง
ซึ่งบางแห่งเสนอส่วนแบ่งให้เจ้าหน้าที่การตลาดสูงถึง 90%

บริษัทหลักทรัพย์หลายแห่งต้องปรับตัวเพื่อรับกับการแข่งขันที่รุนแรงและอัตราค่านายหน้าที่ลดลงหลายบริษัททำการลดต้นทุนการดำเนินการ
โดยเฉพาะบริษัทที่ใช้การตัดราคาในการแข่งขัน จะทำการลดบุคลากรในฝ่ายวิเคราะห์
ส่วนบริษัทหลักทรัพย์ต่างชาติที่ไม่มุ่งแข่งขันด้านราคา
จะใช้กลยุทธ์การทำการตลาดเฉพาะลูกค้าสถาบัน จึงทำให้มีการลดพนักงานในส่วนลูกค้าบุคคล
หรือขายฐานลูกค้ารายย่อยให้บริษัทอื่น เป็นต้น
การเปลี่ยนแปลงดังกล่าวส่งผลต่อการเปลี่ยนแปลงอันดับ
และส่วนแบ่งการตลาดของบริษัทหลักทรัพย์ในปี 2544 เป็นอย่างมาก

- จำนวนคู่แข่งขัน

จากการที่บริษัทไม่มีนโยบายในการลดค่านายหน้าเพื่อแย่งชิงส่วนแบ่งทางการตลาด
ทำให้บริษัทมุ่งแข่งขันกับบริษัทหลักทรัพย์ที่มีนโยบายในการดำเนินธุรกิจคล้ายคลึงกัน ได้แก่
บริษัทหลักทรัพย์ พัฒนสิน จำกัด (มหาชน), บริษัทหลักทรัพย์ ทิสโก้ จำกัด, บริษัทหลักทรัพย์
เกียรตินาคิน จำกัด เป็นต้น

- ขนาดของบริษัทเมื่อเทียบกับคู่แข่งขัน

ปัจจุบัน บริษัทหลักทรัพย์ ธนชาติ จำกัด เป็นบริษัทหลักทรัพย์ขนาดกลาง โดยในปี 2544
มีปริมาณการซื้อขายรวมทั้งสิ้น 119,957 ล้านบาท ส่วนแบ่งทางการตลาดเท่ากับ 3.80%
โดยเลื่อนขึ้นมาเป็นอันดับที่ 10 จากในปี 2543 ซึ่งอยู่อันดับที่ 15 ของบริษัทหลักทรัพย์ทั้งหมด 27
แห่ง

- สถานภาพและศักยภาพในการแข่งขัน

บริษัทเชื่อมั่นในความสามารถในการแข่งขัน
นอกเหนือจากการเป็นบริษัทในกลุ่มธนชาติซึ่งทำธุรกิจทางด้านการเงิน
และมีชื่อเสียงเป็นที่ยอมรับมานาน
มีผู้บริหารที่มีความสามารถนำพาบริษัทผ่านพ้นช่วงวิกฤติเศรษฐกิจของประเทศมาได้แล้ว
บริษัทหลักทรัพย์ ธนชาติ สามารถสร้างความเชื่อมั่นให้กับลูกค้าที่มาใช้บริการ
ด้วยการที่บริษัทมีบริการทางการเงินที่ครบวงจร, คุณภาพของเจ้าหน้าที่การตลาด,
ความครบถ้วนของบทวิเคราะห์ทั้ง Fundamental และ Technical
ทำให้บริษัทสามารถให้คำแนะนำลูกค้าได้อย่างมีคุณภาพ

นอกจากนี้บริษัทมีช่องทางการให้บริการลูกค้าได้อย่างครอบคลุมทั้งในกรุงเทพ ฯ และต่างจังหวัด
โดยในปัจจุบันมีสาขาทั้งสิ้น 7 แห่ง ประกอบด้วย หาดใหญ่ ภูเก็ต สุราษฎร์ธานี ราชบุรี สระบุรี
เชียงใหม่ และท่าพระ (ปริมณฑล)

(3) การจัดหาผลิตภัณฑ์หรือบริการ

- แหล่งที่มาของเงินทุน

บริษัทหลักทรัพย์ ธนชาติ จำกัด
ดำเนินกิจการโดยใช้แหล่งเงินทุนจากส่วนของผู้ถือหุ้นซึ่งประกอบด้วยทุนและกำไรสะสมเป็นหลัก

- เงินลงทุน

บริษัทหลักทรัพย์ ธนชาติ จำกัด เน้นนโยบายการลงทุนเฉพาะการลงทุนในระยะยาว
ซึ่งจะดำเนินการตามหลักเกณฑ์และเงื่อนไขที่คณะกรรมการบริหารกำหนดไว้ โดย
ลงทุนในหลักทรัพย์ใดหลักทรัพย์หนึ่ง ไม่เกินร้อยละ 30 ของมูลค่าการลงทุนทั้งหมด หรือร้อยละ 25
ของทุนจดทะเบียนที่เรียกชำระแล้วของบริษัท
ทั้งนี้บริษัทสามารถลงทุนในหลักทรัพย์ใดหลักทรัพย์หนึ่งได้ถึง ร้อยละ 100
ของทุนจดทะเบียนที่เรียกชำระแล้วของบริษัท
หากมีลักษณะที่จะก่อให้เกิดประโยชน์แก่บริษัทหรือกลุ่มธุรกิจของบริษัท

บริษัทมีการกระจายความเสี่ยงในการลงทุน
โดยไม่ลงทุนในหลักทรัพย์ใดหลักทรัพย์หนึ่งในจำนวนที่มากเกินไป
ซึ่งเป็นการลงทุนทั้งในตลาดและนอกตลาดหลักทรัพย์ โดยที่การลงทุนทั้งหมดของบริษัท
จะต้องไม่ทำให้อัตราส่วนสินทรัพย์สภาพคล่องสุทธิ (Net Capital
Rules)ของบริษัทต่ำกว่าเกณฑ์ที่กำหนดโดยทางการ

- สัดส่วนการจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

สัดส่วนการจัดหาเงินทุนของบริษัทหลักทรัพย์ ธนชาติ จำกัด ได้จากทุนจดทะเบียนจำนวน 1,500
ล้านบาท และกำไรสะสมของบริษัท ในส่วนของการให้กู้ยืม ทางบริษัทหลักทรัพย์ ธนชาติ จำกัด
ได้ให้ทางบริษัทเงินทุน ธนชาติ จำกัด (มหาชน) ซึ่งเป็นผู้ถือหุ้นรายใหญ่
กู้ยืมในรูปแบบของการฝากตั๋วสัญญาใช้เงิน ( PN ) จำนวน 155 ล้านบาท

- การดำรงเงินกองทุนสภาพคล่องสุทธิ (Net Capital Rules)

การดำรงเงินกองทุนสภาพคล่องสุทธิของบริษัทหลักทรัพย์ ธนชาติ ณ วันที่ 31 ธันวาคม 2544
เท่ากับร้อยละ 459.19 ซึ่งสูงกว่าเกณฑ์ขั้นต่ำที่สำนักงานคณะกรรมการ ก.ล.ต. ได้กำหนดไว้ คือ
ไม่ต่ำกว่าร้อยละ 7

ธุรกิจประกันภัย

บริษัท ธนชาติประกันภัย จำกัด

ลักษณะการประกอบธุรกิจ

บริษัท ธนชาติประกันภัย จำกัด สำนักงานใหญ่อยู่ที่ กรุงเทพฯ มีสำนักงานสาขา 3 แห่งอยู่ที่
จังหวัดภูเก็ต อำเภอหาดใหญ่ จังหวัดสงขลา และจังหวัดสุราษฎร์ธานี บริษัทฯ
ได้รับอนุญาตให้ประกอบธุรกิจรับประกันวินาศภัย ตามใบอนุญาตเลขที่ 6/2540
โดยมีประเภทของการประกันภัย ดังนี้

1. ธุรกิจรับประกันวินาศภัย (Non-Life Insurance)

1.  การประกันอัคคีภัย

2.  การประกันภัยทางทะเลและขนส่ง

3.  การประกันภัยรถยนต์

4.  การประกันภัยเบ็ดเตล็ด

2. ธุรกิจการลงทุน

บริษัทฯ สามารถประกอบธุรกิจการลงทุนตามพระราชบัญญัติประกันวินาศภัย พ.ศ.2535
ภายใต้การควบคุมของกรมการประกันภัย
โดยนำเงินส่วนที่เหลือจากการดำเนินธุรกิจประกันภัยไปลงทุนในรูปแบบต่างๆเพื่อหาผลตอบแทน
โดยคำนึงถึงความมั่นคงและการมีสภาพคล่องสูง เช่น การฝากเงินกับสถาบันการเงิน
การลงทุนในพันธบัตรรัฐบาล พันธบัตรรัฐวิสาหกิจ หุ้นกู้
หรือลงทุนในหลักทรัพย์จดทะเบียนทั้งระยะสั้นและระยะยาว เป็นต้น

ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการที่สำคัญ

ลักษณะลูกค้า

กลุ่มลูกค้าหลักของบริษัทธนชาติประกันภัย จำกัด ซึ่งคิดเป็นสัดส่วนถึงประมาณร้อยละ 95
ของจำนวนลูกค้าทั้งหมดคือ กลุ่มลูกค้ารายย่อย ที่มีทุนประกันของทรัพย์สินเอาประกันอยู่ในช่วงไม่เกิน
5 ล้านบาท โดยประเภทการประกันวินาศภัยที่ลูกค้าเลือกทำกับบริษัท ได้แก่ การประกันภัยรถยนต์
และการประกันอัคคีภัยบ้านอยู่อาศัย กลุ่มลูกค้าดังกล่าวมาจากลูกค้าสินเชื่อของบริษัทเงินทุนธนชาติ
จำกัด (มหาชน) และการทำการตลาดของบริษัทเอง ตลอดจน นายหน้าประกันภัย
และตัวแทนของบริษัท

ในส่วนของกลุ่มลูกค้าที่มีทุนประกันของทรัพย์สินเอาประกันตั้งแต่ 5 ล้านบาท ขึ้นไปนั้น
ได้แก่ลูกค้ากลุ่มสถาบันองค์กรเอกชน ที่ดำเนินกิจการธุรกิจในหลากหลายสาขา
ทั้งการพาณิชย์และอุตสาหกรรม โดยผลิตภัณฑ์หลักๆที่ให้บริการแก่ลูกค้ากลุ่มนี้คือ
การประกันภัยเบ็ดเตล็ด และการประกันอัคคีภัย

จากลักษณะของฐานลูกค้าที่ได้กล่าวมาข้างต้นสามารถสรุปได้ว่า ตั้งแต่
บริษัทได้เริ่มการประกอบธุรกิจประกันวินาศภัยมา มิได้มีการพึ่งพิงลูกค้ารายหนึ่งรายใดเกิน
30%ของรายได้รวมของบริษัท
นอกจากนี้ทางบริษัทได้เปิดดำเนินการให้บริการรับประกันภัยเฉพาะแก่ลูกค้าภายในประเทศเท่านั้น

(ข) ภาวะการแข่งขันในอุตสาหกรรม

1.  การแข่งขันด้านราคายังคงดำเนินต่อไปบนพื้นฐานของอัตราเบี้ยโดยภาพรวมที่เพิ่มขึ้นอันเป็นผลจากตลาดประกันภัยต่อในต่างประเทศที่เข้มงวดกว่าที่ผ่านมา
    บริษัทที่มีความได้เปรียบในด้านการประหยัดต่อขนาดและ
    การจัดการทรัพยากรณ์ภายในได้อย่างมีประสิทธิภาพโดยที่ไม่กระทบต่อคุณภาพของงานที่ออกไปสู่ผู้บริโภค
    จะเป็นผู้ได้เปรียบในการแข่งขัน

2.  กรมการประกันภัยในอนาคตจะถูกจัดให้เป็นองค์กรอิสระ คือ
    “สำนักงานคณะกรรมการกำกับและส่งเสริมธุรกิจประกันภัย” โดยจะไม่ขึ้นกับกระทรวงใด
    คณะกรรมการบริหารประกอบไปด้วย ผู้แทนจากภาครัฐ 5 ท่าน คัดเลือกจากผู้แทนการค้า
    การคลัง แบงค์ชาติ และ ก.ล.ต.เป็นต้น ตัวแทนจากผู้ทรงคุณวุฒิ 5 ท่าน
    คัดเลือกจากผู้แทนธุรกิจประกันวินาศภัย ประกันชีวิต กฎหมาย เศรษฐกิจการพาณิชย์
    โดยมีกำหนดให้จัดตั้ง ภายใน 1 ตุลาคม 2545

3.  กรมการประกันภัยเริ่มนำมาตรการกำกับดูแลที่เข้มงวดมากขึ้นทั้งในด้านความมั่นคงทางการเงิน
    สภาพคล่องและคุณภาพในการให้บริการของผู้ประกอบการตลอดจนคุณสมบัติของตัวแทนและนายหน้าประกันภัยให้มีความหน้าเชื่อถือ
    โดยผ่านทางกฎระเบียบที่ภาคธุรกิจต้องถือปฏิบัติและส่งเสริมให้สมาคมประกันวินาศภัยมีบทบาทมีอำนาจ
    มากขึ้น ในการควบคุมบริษัทประกันวินาศภัยได้จริงในอนาคต

4.  แม้ว่าบริษัทประกันภัยต่อรายใหญ่ของโลกจะออกมาแถลงว่าเหตุการณ์ก่อการร้ายที่ตึก World
    Trade Center ไม่ส่งผลกระทบรุนแรงต่อสถานะทางการเงินของบริษัทเหล่านั้น
    แต่ก็ได้มีการนำนโยบายการรับประกันภัยที่เข้มงวดออกมาใช้

5.  บริษัทประกันภัยไทยจำเป็นต้องปรับนโยบายการรับประกันภัยให้มีความรัดกุมมากขึ้น
    อาทิการปรับเพิ่มอัตราเบี้ยประกันภัยเพื่อให้สะท้อนความเสี่ยงภัยที่แท้จริงมากขึ้นเพื่อให้สามารถทำประกันภัยต่อไปยังต่างประเทศได้

ส่วนแบ่งตลาด 5 อันดับแรกโดยภาพรวมของอุตสาหกรรมประกันภัย

มกราคม-มิถุนายน 2544

  -------- ------------------------------ --------------- ----------------
  หน่วย:                                                   
  ล้านบาท                                                  

  ลำดับที่    บริษัท                           เบี้ยรับตรง        ส่วนแบ่งตลาด

  1        บริษัท วิริยะประกันภัย จำกัด          3,485           13.04

  2        บริษัท กรุงเทพประกันภัย จำกัด        2,190           8.2

  3        บริษัท ทิพยประกันภัย จำกัด           1,691           6.33

  4        บริษัท คุ้มภัยประกันภัย จำกัด          1,108           4.14

  5        บริษัท สินมั่นคงประกันภัย จำกัด        1,058           3.96

  -        -                              -               -

  38       บริษัท ธนชาติประกันภัย จำกัด         159             0.006

           รวม                            26,724          
  -------- ------------------------------ --------------- ----------------

การจัดหาผลิตภัณฑ์หรือบริการ

- แหล่งที่มาของเงินทุน

นโยบายการจัดหาเงินทุน ในปีที่ผ่านมาไม่มีนโยบายในการจัดหาเงินทุนเพิ่มเติม

- การให้กู้ยืม

บริษัทไม่มีนโยบายให้กู้ยืม

- การบริหารความเสี่ยงจากการให้กู้ยืม

เนื่องจากไม่มีนโยบายการให้กู้จึงไม่ได้กำหนดนโยบายการบริหารความเสี่ยงจากการให้กู้ยืม

- เงินลงทุน

นโยบายเกี่ยวกับเงินลงทุนในหลักทรัพย์ บริษัทได้กำหนดนโยบายเกี่ยวกับการลงทุนในหลักทรัพย์ดังนี้

1.  ลงทุนภายใต้ขอบเขตการลงทุนใน พ.ร.บ. และระเบียบข้อบังคับที่เกี่ยวข้อง

2.  คำนึงถึงความมั่นคงของหลักทรัพย์ที่ลงทุน

3.  ได้รับผลตอบแทนในระดับที่ยอมรับได้

4.  มีการบริหารความเสี่ยงอย่างเหมาะสม

- การบริหารความเสี่ยงจากการลงทุน

เพื่อป้องกันความเสี่ยงที่เกิดขึ้นจากการลงทุน
บริษัทจึงได้บริหารความเสี่ยงจากการลงทุนโดยกระจายการลงทุนไปในหลักทรัพย์ประเภทต่าง ๆ
เช่น พันธบัตรรัฐบาล พันธบัตรรัฐวิสาหกิจ
ซึ่งบริษัทจะเน้นลงทุนในพันธบัตรที่มีระยะเวลาครบกำหนดในระยะสั้น
เพื่อป้องกันความเสี่ยงจากอัตราดอกเบี้ยที่เปลี่ยนแปลง นอกจากนั้นยังคงกระจายการลงทุนไปใน
ตั๋วเงินคลัง หุ้นกู้ หน่วยลงทุน และหุ้นสามัญ ซึ่งหุ้นสามัญจะเลือกลงทุนในหุ้นที่มีปัจจัยพื้นฐานดี
โดยจะลงทุนในสัดส่วนไม่เกิน 20 % ของมูลค่าเงินลงทุน

- การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มีรายการดังกล่าว -

- ความสามารถในการดำรงอัตราส่วนตามประเภทธุรกิจ

บริษัทกำหนดนโยบายในการรับประกันภัยทุกประเภทแบบรัดกุม
รวมถึงกำหนดมาตรการในการบริหารความเสี่ยงภัยด้วยกลไกการประกันภัยต่อ ทั้งแบบสัญญา
และแบบเฉพาะราย เพื่อควบคุมรักษาระดับสินไหมทดแทน ( Loss
Ratio)ให้อยู่ในเกณฑ์ต่ำกว่าค่าเฉลี่ยของอุตสาหกรรมในทุกประเภทของการรับประกันภัย

- สภาพคล่อง

บริษัทมีการบริหารสภาพคล่องโดยการจัดการลงทุนในตั๋วสัญญาใช้เงินแบบเผื่อเรียก
และแบบมีกำหนดระยะเวลา โดยให้มีระยะเวลาในการครบกำหนดตั๋วทุกเดือน
รวมถึงขออนุมัติวงเงินเบิกเกินบัญชี
ของธนาคารพาณิชย์เพื่อเตรียมสำหรับความต้องการใช้เงินในระยะสั้น

ธุรกิจประกันชีวิต

บริษัท ธนชาติซูริคประกันชีวิต จำกัด

ข้อมูลทั่วไปของบริษัท

บริษัท ธนชาติซูริคประกันชีวิต เป็นบริษัทร่วมทุนซึ่ง Zurich Financial Services of
Switzerland และ บริษัทเงินทุน ธนชาติ จำกัด (มหาชน) ต่างถือหุ้นในสัดส่วนร้อยละ 50 ของ
บริษัท ธนชาติประกันชีวิตบริษัทฯอยู่ในธุรกิจประกันชีวิต
ซึ่งให้บริการทั้งการประกันชีวิตแบบกลุ่มและแบบส่วนบุคคล โดยผ่านช่องทางจำหน่ายต่างๆ

ด้านการตลาด

- ธุรกิจประกันชีวิตเป็นธุรกิจที่มีการแข่งขันสูงมาก มีบริษัทที่อยู่ในธุรกิจนี้ทั้งหมด 25 ราย
โดยมีบริษัทที่มีสัดส่วนรายได้จากเบี้ยประกันสูงสุดอยู่ 5 บริษัท ในปี 2544
มีรายได้รวมกันถึงเกือบร้อยละ 87% ของรายได้ค่าเบี้ยประกัน ในขณะที่ธนชาติซูริคประกันชีวิต
มีส่วนแบ่งในตลาดประมาณร้อยละ 0.25% การแข่งขันยิ่งทวีความรุนแรงมากขึ้น
เมื่อบรรษัทข้ามชาติรายใหญ่ได้หันเข้ามาสู่ธุรกิจประกันชีวิตในประเทศไทยด้วยการรวมตัวกับบริษัทท้องถิ่น
ซึ่งบริษัทเหล่านี้ได้เสนอผลิตภัณฑ์ใหม่ๆ ช่องทางการขายใหม่ๆ
และมีแนวทางแบบใหม่ในการดำเนินธุรกิจ

- กลยุทธในการแข่งขันของ ธนชาติซูริคประกันชีวิต
คือการดำเนินธุรกิจแบบใช้ช่องทางการจำหน่ายที่หลากหลาย
โดยเน้นที่การใช้การตลาดแบบบริษัทต่อบริษัท และเร่งพัฒนาทีมงานตัวแทนขายมืออาชีพ
โดยมีกลุ่มลูกค้าเป้าหมายคือผู้มีรายได้ปานกลางสำหรับบุคคลธรรมดา
และบริษัทขนาดกลางถึงขนาดใหญ่สำหรับการประกันชีวิตแบบกลุ่ม

แหล่งเงินทุน

แหล่งเงินทุนของการดำเนินธุรกิจของบริษัททั้งหมดมาจากส่วนของผู้ถือหุ้น
ซึ่งทำให้บริษัทไม่จำเป็นต้องกู้ยืมเงินมาใช้สำหรับธุรกิจของบริษัท
ตามแผนธุรกิจที่บริษัทได้วางไว้สำหรับอนาคตในช่วงนี้
บริษัทยังไม่มีความจำเป็นต้องเพิ่มทุนแต่อย่างใด

ธุรกิจจัดการการลงทุน

บริษัทหลักทรัพย์จัดการกองทุน ธนชาติ จำกัด

1.  ลักษณะการให้บริการ

บริษัทหลักทรัพย์จัดการกองทุน ธนชาติ จำกัด (บลจ.ธนชาติ) ( เดิมชื่อ
“บริษัทหลักทรัพย์จัดการกองทุนรวม ออมสิน จำกัด” และได้เปลี่ยนชื่อเป็น
“บริษัทหลักทรัพย์จัดการกองทุนรวม ธนชาติ จำกัด” เมื่อวันที่ 7 เมษายน 2542
และเปลี่ยนคำนำหน้าชื่อบริษัทหลักทรัพย์จัดการกองทุนรวม เป็น “บริษัทหลักทรัพย์จัดการกองทุน
ธนชาติ จำกัด” เมื่อวันที่ 1 พฤษภาคม 2544 ) ก่อตั้งขึ้นเมื่อวันที่ 19 มีนาคม 2535

บลจ.ธนชาติ สามารถให้บริการแก่ลูกค้าได้ทั้งลูกค้าประเภทบุคคลและคณะบุคคล ทั้งนี้การให้บริการ
ดังกล่าวจะต้องดำเนินงานภายใต้การกำกับดูแลและอนุญาต
โดยสำนักงานคณะกรรมการกำกับหลักทรัพย์ และตลาดหลักทรัพย์ (สำนักงาน ก.ล.ต.) เท่านั้น
ปัจจุบัน บลจ.ธนชาติ สามารถให้บริการได้ดังนี้

1.  จัดการกองทุนรวม ทั้งประเภทกองทุนรวมตราสารแห่งทุน กองทุนรวมตราสารแห่งหนี้
    และกองทุนรวมประเภทต่าง ๆ ที่ สำนักงาน ก.ล.ต. อนุญาตให้ดำเนินการ

2.  จัดการกองทุนส่วนบุคคล

3.  จัดการกองทุนสำรองเลี้ยงชีพ

4.  ให้บริการด้านนายทะเบียนของผู้ถือหน่วยลงทุนของ กองทุนที่อยู่ภายใต้การจัดการของ
    บลจ.ธนชาติ

5.  ให้บริการด้านเป็นผู้ชำระบัญชีของกองทุนรวมที่อยู่ภายใต้การจัดการของ บลจ.ธนชาติ

6.  ให้บริการติดต่อหรือประสานงานกับสถาบันการเงินที่ลูกค้าให้ใช้บริการทางการเงินในด้านบัญชีเงินฝาก
    ด้านบัญชีบัตรเครดิต และด้านการแลกเปลี่ยนเงินตราต่างประเทศ

7.  ให้บริการด้านการให้คำปรึกษาหรือให้บริการข้อมูลแก่ลูกค้าที่เกี่ยวกับผู้ให้บริการ
    หรือบริการทางการเงินการธนาคารของสถาบันการเงินหรือบริษัททั่วไป
    รวมทั้งการหาลูกค้าให้แก่สถาบันการเงินหรือดังกล่าว

8.  ให้บริการด้านการให้คำปรึกษาหรือให้บริการด้านงานสนับสนุนแก่บริษัทหลักทรัพย์อื่นและบริษัททั่วไป
    อันได้แก่ งานปฏิบัติการ(back office) งานธุรการ งานเทคโนโลยีสารสนเทศ
    งานทรัพยากรบุคคล งานตรวจสอบภายใน งานกำกับดูแลการปฏิบัติงาน(compliance)
    หรืองานสนับสนุนที่มีลักษณะคล้ายคลึงกับงาน ดังกล่าว

9.  ให้บริการโฆษณาประชาสัมพันธ์ในระบบอินเตอร์เน็ตของบริษัท

10. ให้บริการเป็นตัวแทนในการเข้าร่วมประมูลหรือจัดประมูลทรัพย์สินที่มิใช่หลักทรัพย์

2. ภาวะการแข่งขัน

ปัจจุบันมีบริษัทจัดการที่ได้รับอนุญาตจากกระทรวงการคลังทั้งสิ้น 14 บริษัท
โดยบริษัทจัดการที่มีมูลค่าทรัพย์สินสุทธิภายใต้การจัดการ 5 อันดับแรก ได้แก่ บลจ.ทหารไทย
บลจ.อยุธยาจาร์ดีน บลจ.กสิกรไทย บลจ.ธนชาติ และ บลจ.ไทยพาณิชย์ ตามลำดับ
โดยมีส่วนแบ่งตลาดในกองทุนรวมที่เสนอขายแก่ประชาชนทั่วไป (Public Mutual Fund)
รวมกันคิดเป็นร้อยละ 70 ของมูลทรัพย์สินสุทธิทั้งหมดของทั้งอุตสาหกรรม

การแข่งขันในธุรกิจกองทุนรวมเน้นที่ลักษณะและประเภทของกองทุนรวม (Products)
ที่จัดตั้งหรือจัดจำหน่าย และช่องทางการจัดจำหน่าย (Place)
ปัจจุบันมีการแข่งขันสูงในกองทุนตราสารหนี้
โดยเน้นรูปแบบกองทุนที่ตรงตามความต้องการและสร้างโอกาสในการได้รับผลตอบแทนที่สูงขึ้นในลักษณะต่าง
ๆ ให้แก่ผู้สนใจลงทุนและผู้มีเงินออม และในช่วงไตรมาสที่ 4 ของปี 2544
บริษัทจัดการมีการแข่งขันในกองทุนรวมรูปแบบใหม่ คือ กองทุนรวมเพื่อการเลี้ยงชีพ
ซึ่งเป็นการออมและลงทุนแบบต่อเนื่องระยะยาว มีนโยบายการลงทุนหลากหลาย
ทั้งกองทุนตราสารหนี้ กองทุนตราสารทุน และกองทุนผสม
โดยกองทุนที่ประชาชนให้ความสนใจลงทุนสูงสุด คือ กองทุนรวมเพื่อการเลี้ยงชีพ
ที่เป็นกองทุนตราสารหนี้

ในด้านการเพิ่มช่องทางการจัดจำหน่าย บริษัทจัดการต่าง ๆ
ได้ปรับปรุงช่องทางการจำหน่ายหน่วยลงทุนให้กว้างขวางและมีคุณภาพมากขึ้น
ทั้งในด้านการให้ความรู้ความเข้าใจแก่ตัวแทนฯ และการปรับปรุงระบบการซื้อขาย การชำระเงิน
เช่น ผ่านระบบโทรสาร หรือระบบอีเลคโทรนิคส์ เป็นต้น
ทั้งนี้เพื่อเพิ่มความสะดวกและช่องทางในการติดต่อให้กับผู้ลงทุน
รวมทั้งการโฆษณาประชาสัมพันธ์อย่างกว้างขวาง
และต่อเนื่องเพื่อเพิ่มการรับรู้ของประชาชนเกี่ยวกับกองทุนรวมเพื่อขยายกลุ่มผู้ลงทุนให้ กว้างขึ้น

ในปี 2544 บริษัทเงินทุน บริษัทหลักทรัพย์ ธนาคารและสถาบันการเงินต่าง ๆ
มีการเตรียมการทั้งในด้านระบบภายในและด้านบุคลากร
เพื่อยื่นขอความเห็นชอบการเป็นตัวแทนสนับสนุนต่อสำนักงาน ก.ล.ต.
ตามประกาศคณะกรรมการกำกับหลักทรัพย์และตลาดหลักทรัพย์ ที่ กน.3/2544
ซึ่งจะมีผลบังคับใช้ในวันที่ 1 ม.ค. 2545 เป็นพัฒนาการในธุรกิจกองทุนรวมที่สำคัญ โดย ณ 18
มกราคม 2545 มีบุคลากรที่ผ่านการทดสอบโครงการ “ผู้ทำหน้าที่ขายหน่วยลงทุน ระดับหนึ่ง
(Investment Planner)” จำนวน 1,198 คน แบ่งเป็นบุคลากรของธนาคารพาณิชย์ 732 คน
บริษัทหลักทรัพย์จัดการกองทุน 268 คน บริษัทเงินทุน 28 คน บริษัทหลักทรัพย์ 119 คน
บริษัทประกันชีวิต 38 คน และธุรกิจอื่น ๆ 13 คน

ด้านการจัดตั้งกองทุนลักษณะใหม่ ๆ
ทางการมีนโยบายที่ชัดเจนในการเพิ่มประเภทของกองทุนที่หลากหลายขึ้น เช่น
กองทุนรวมที่ลงทุนในต่างประเทศ กองทุนรวมมีประกัน และกองทุนรวมตลาดเงิน เป็นต้น
ซึ่งคาดว่าในอนาคตอันใกล้นี้ บริษัทจัดการต่าง ๆ จะเริ่มทยอยเสนอขายกองทุนใหม่ ๆ ให้แก่
ผู้สนใจลงทุน

3. ส่วนแบ่งทางการตลาด

3.1 ณ วันที่ 28 ธันวาคม 2544 บริษัทหลักทรัพย์จัดการกองทุน ธนชาติ จำกัด
มีมูลค่าทรัพย์สินสุทธิของกองทุนรวมที่เสนอขายประชาชนทั่วไป (Public Mutual Fund)
ภายใต้การจัดการทั้งสิ้น 12,481.34 ล้านบาท มีส่วนแบ่งตลาดร้อยละ 9 โดยเป็นลำดับที่ 4 ใน
ผู้ประกอบการทั้งหมด และกองทุนรวมเพื่อแก้ไขปัญหาสถาบันการเงิน 1 กองทุน มีมูลค่าทรัพย์สินสุทธิ
1,071.14 ล้านบาท (ณ วันที่ 28 ธันวาคม 2544)

3.2 ณ วันที่ 31 ธันวาคม 2544 บริษัทหลักทรัพย์จัดการกองทุน ธนชาติ จำกัด
มีมูลค่าทรัพย์สินสุทธิของกองทุนส่วนบุคคลภายใต้การจัดการทั้งสิ้น 428.49 ล้านบาท
มีส่วนแบ่งตลาดร้อยละ 0.6 โดยเป็นลำดับที่ 11 ใน ผู้ประกอบการทั้งหมด

3.3 ณ วันที่ 31 ธันวาคม 2544 บริษัทหลักทรัพย์จัดการกองทุน ธนชาติ จำกัด
มีมูลค่าทรัพย์สินสุทธิของกองทุนสำรองเลี้ยงชีพภายใต้การจัดการทั้งสิ้น 1,127.87 ล้านบาท
มีส่วนแบ่งตลาดร้อยละ 0.5 1 โดยเป็นลำดับที่ 15 ในผู้ประกอบการทั้งหมด17 ราย

4. กองทุนภายใต้การจัดการ

ณ วันที่ 28 ธันวาคม 2544 บริษัทหลักทรัพย์จัดการกองทุน ธนชาติ จำกัด
มีกองทุนรวมที่เสนอขายประชาชนทั่วไป (Public Mutual Fund) ภายใต้การจัดการทั้งสิ้น 29
กองทุน รวมมูลค่าทรัพย์สินสุทธิทั้งสิ้น 12,481.34 ล้านบาท
และกองทุนรวมเพื่อแก้ไขปัญหาสถาบันการเงิน 1 กองทุน มีมูลค่าทรัพย์สินสุทธิ 1,071.14 ล้านบาท
(ณ วันที่ 28 ธันวาคม 2544)

โดยแบ่งออกตามประเภทและนโยบายในการลงทุนได้ดังนี้ คือ

กองทุนรวมที่มีนโยบายลงทุนในตราสารทุน (Equity Fund)

กองทุนปิด จำนวน 3 กองทุน รวมมูลค่าทรัพย์สินสุทธิ 1,285.02 ล้านบาท

กองทุนเปิด จำนวน 5 กองทุน รวมมูลค่าทรัพย์สินสุทธิ 1,694.14 ล้านบาท

กองทุนรวมที่มีนโยบายลงทุนในตราสารหนี้ (Fixed Income Fund)

กองทุนปิด จำนวน 1 กองทุน รวมมูลค่าทรัพย์สินสุทธิ 286.20 ล้านบาท

กองทุนเปิด จำนวน 13 กองทุน รวมมูลค่าทรัพย์สินสุทธิ 6,052.00 ล้านบาท

กองทุนรวมที่มีนโยบายลงทุนผสมระหว่างตราสารทุนและตราสารหนี้ (Balanced or Flexible
Fund)

กองทุนเปิด จำนวน 7 กองทุน รวมมูลค่าทรัพย์สินสุทธิ 3,163.973 ล้านบาท

กองทุนรวมเพื่อแก้ไขปัญหาสถาบันการเงิน (RECGO Loan Fund)

กองทุนปิด จำนวน 1 กองทุน รวมมูลค่าทรัพย์สินสุทธิ 1,071.14 ล้านบาท
บริษัทหลักทรัพย์จัดการกองทุน ธนชาติ จำกัด มี กองทุนส่วนบุคคล (Private Fund)
ภายใต้การจัดการทั้งสิ้น 52 กองทุน รวมมูลค่าทรัพย์สินสุทธิทั้งสิ้น 428.49 ล้านบาท (ณ วันที่ 31
ธันวาคม 2544) และกองทุนสำรองเลี้ยงชีพ (Provident Fund) ภายใต้การจัดการทั้งสิ้น 22
กองทุน รวมมูลค่าทรัพย์สินสุทธิทั้งสิ้น 1,127.87 ล้านบาท (ณ วันที่ 31 ธันวาคม 2544)

5. กลยุทธ์การแข่งขันในภาพรวม

บริษัทหลักทรัพย์จัดการกองทุน ธนชาติ จำกัด
กำหนดกลยุทธ์ทางการตลาดและกลยุทธ์การจัดการลงทุนในเชิงรุก
ตลอดจนพยายามสร้างผลิตภัณฑ์หรือบริการ
ที่สามารถตอบสนองความต้องการของลูกค้าให้ได้รวดเร็วและมีคุณภาพ
เนื่องจากบริษัทหลักทรัพย์จัดการกองทุน ธนชาติ จำกัด มีจุดแข็งในการประกอบธุรกิจ
โดยมีผู้ถือหุ้นที่เป็นสถาบันการเงินชั้นนำของประเทศจำนวน 2 แห่ง
ทั้งภาครัฐและภาคเอกชนที่มีการให้บริการทางการเงินที่ครบวงจร
ตลอดจนบริษัทหลักทรัพย์จัดการกองทุน ธนชาติ จำกัด
เป็นบริษัทที่ผ่านการคัดเลือกคุณสมบัติอย่างเข้มงวด จากการพิจารณาจากธนาคารแห่งประเทศไทย
จำนวนหนึ่งในเจ็ดบริษัทแรกที่ให้ได้รับใบอนุญาตจัดการลงทุนจากกระทรวงการคลัง

6. กลุ่มลูกค้าเป้าหมาย

บริษัทหลักทรัพย์จัดการกองทุน ธนชาติ จำกัด กำหนดกลุ่มลูกค้าเป้าหมายแตกต่างกันในแต่ละธุรกิจ
ดังนี้

6.1 ธุรกิจจัดการกองทุนรวม ลูกค้าหรือผู้ถือหน่วยลงทุนของกองทุนรวม จำนวน 102,055 ราย
ประกอบด้วย ผู้ถือหน่วยลงทุนทั้งบุคคลและนิติบุคคล
ตลอดจนผู้ถือหน่วยลงทุนที่มีภูมิลำเนากระจายไปทั่วทุกจังหวัดของประเทศไทย

6.2 ธุรกิจจัดการกองทุนส่วนบุคคล ลูกค้ากลุ่มเป้าหมายแบ่งแยกตามประเภทของลูกค้า ดังนี้

บุคคลธรรมดา จำนวนเงินตั้งแต่ 1 ล้านบาทขึ้นไป

คณะบุคคล จำนวนเงินตั้งแต่ 10 ล้านบาทขึ้นไป

6.3 ธุรกิจจัดการกองทุนสำรองเลี้ยงชีพ ปัจจุบันบริษัทหลักทรัพย์จัดการกองทุน ธนชาติ จำกัด
มิได้กำหนดวงเงินในการจัดการกองทุนสำรองเลี้ยงชีพแต่อย่างใด เนื่องจาก
บริษัทหลักทรัพย์จัดการกองทุน ธนชาติ จำกัด
มีศักยภาพที่จะให้บริการแก่ลูกค้าทั้งในลักษณะกองทุนรวมที่สามารถให้กองทุนสำรองเลี้ยงชีพหลาย ๆ
แห่งมารวมกันในด้านการจัดการลงทุนได้ และกองทุนเดี่ยวของแต่ละกองทุนสำรองเลี้ยงชีพ
ที่สามารถตอบสนองความต้องการของคณะกรรมการกองทุนสำรองเลี้ยงชีพได้ทุกแห่ง

โครงสร้างช่องทางการจัดจำหน่ายหน่วยลงทุนของ บริษัทหลักทรัพย์จัดการกองทุน ธนชาติ จำกัด แบ่งออกเป็น 2 ช่องทางหลัก ได้แก่

1. การขายตรงผ่านฝ่ายการตลาดของ บริษัทหลักทรัพย์จัดการกองทุน ธนชาติ จำกัด

ปัจจุบัน บริษัทหลักทรัพย์จัดการกองทุน ธนชาติ จำกัด ใช้ระบบเจ้าหน้าที่การตลาด
ซึ่งเป็นพนักงานประจำของบริษัท เป็นผู้จำหน่ายหน่วยลงทุนของกองทุนภายใต้การจัดการ
โดยเกือบทั้งหมด (ยกเว้นพนักงานใหม่) ผ่านการอบรมและการทดสอบหลักสูตรผู้วางแผนการลงทุน
จัดโดยสมาคมบริษัทจัดการลงทุน ร่วมกับสถาบันการศึกษาของรัฐ เช่น จุฬาลงกรณ์มหาวิทยาลัย
และมหาวิทยาลัยธรรมศาสตร์

2. การขายผ่านตัวแทนสนับสนุนการขายและรับซื้อคืนหน่วยลงทุน

เพื่อเพิ่มช่องทางการจำหน่ายบริษัทหลักทรัพย์จัดการกองทุน ธนชาติ จำกัด
ได้แต่งตั้งบริษัทหลักทรัพย์เป็นตัวแทนขายและรับซื้อคืนหน่วยลงทุนของกองทุนเปิดตราสารหนี้ภายใต้การจัดการซึ่งจัดตั้งขึ้นในช่วงปี
2541-2544

ปัจจุบัน บริษัทหลักทรัพย์จัดการกองทุน ธนชาติ จำกัด แต่งตั้งบริษัทเงินทุนและบริษัทหลักทรัพย์
ดังมีรายชื่อต่อไปนี้ เพื่อทำหน้าที่ตัวแทนขายและรับซื้อคืนหน่วยลงทุน
และ/หรือตัวแทนสนับสนุนการขายหน่วยลงทุนของกองทุนเปิดตราสารหนี้ ภายใต้การจัดการ ได้แก่

1.  บริษัทหลักทรัพย์ ธนชาติ จำกัด

2.  บริษัทหลักทรัพย์ ยูไนเต็ด จำกัด (มหาชน)

3.  บริษัทหลักทรัพย์ ซีมิโก้ จำกัด (มหาชน)

4.  บริษัทหลักทรัพย์ กิมเอ็ง (ประเทศไทย) จำกัด

5.  บริษัทหลักทรัพย์ แอสเซทพลัส จำกัด

6.  บริษัทหลักทรัพย์ เมอร์ริล ลินซ์ ภัทร จำกัด

7.  บริษัทหลักทรัพย์ กรุงศรีอยุธยา จำกัด

8.  บริษัทหลักทรัพย์ เคจีไอ (ประเทศไทย) จำกัด (มหาชน)

9.  บริษัทหลักทรัพย์ ซิกโก้ จำกัด (มหาชน)

10. บริษัทเงินทุน เอกชาติ จำกัด (มหาชน)

11. บริษัทเงินทุน ธนชาติ จำกัด (มหาชน)

7. การจัดหาผลิตภัณฑ์และบริการ

7.1 แหล่งที่มาของเงินทุน

บริษัทหลักทรัพย์จัดการกองทุน ธนชาติ จำกัด มีแหล่งที่มาของเงินทุนจากสองแห่ง คือ
จากทุนของบริษัทที่ได้รับจากการจดทะเบียนหุ้นสามัญ
และจากกำไรสะสมที่เพิ่มมากขึ้นจากการประกอบกิจการเท่านั้น เนื่องจาก สำนักงาน ก.ล.ต.
กำหนดห้ามมิให้ธุรกิจ จัดการกองทุนรวม กู้ยืมเงินโดยเด็ดขาด
เนื่องจากอาจทำให้บริษัทที่ดำเนินธุรกิจจัดการลงทุน ไม่มีความเป็นอิสระ
เพียงพอต่อการดูแลทรัพย์สินหรือเงินลงทุนของประชาชนโดยทั่วไป

7.2 แหล่งที่มาของสินทรัพย์ให้เช่า

เนื่องจากธุรกิจจัดการลงทุนเป็นธุรกิจที่ถูกกำกับดูแลอย่างเข้มงวดจาก สำนักงาน ก.ล.ต. ดังนั้น
บริษัทหลักทรัพย์จัดการกองทุน ธนชาติ จำกัด จึงไม่สามารถประกอบธุรกิจให้เช่าทรัพย์สินได้

ธุรกิจบริหารสินทรัพย์ด้อยคุณภาพ

บริษัทบริหารสินทรัพย์ แม๊กซ์ จำกัด

ลักษณะการบริการ

1.  ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
    รวมทั้งหลักประกันของสินทรัพย์นั้น
    เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
    ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
    หรือกฎหมายว่าด้วยบริษัทบริหารสินทรัพย์
    หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
    หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

2.  ประกอบกิจการใดๆ ในการบริหารและฟื้นฟูลูกหนี้ที่รับซื้อ
    หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
    การให้กู้ยืมเงิน การปรับปรุงโครงสร้างหนี้
    หรือการประนอนหนี้การประนีประนอมยอมความกับลูกหนี้
    การถือหุ้นในกิจการที่ได้มาจากการชำระหนี้ของลูกหนี้ การรับชำระหนี้ด้วยการแปลงหนี้เป็นทุน
    หรือดำเนินการยื่นคำร้องขอฟื้นฟูกิจการของลูกหนี้

3.  กระทำการทั้งปวงที่เกี่ยวกับ
    หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า
    ให้เช่าซื้อ ขายลูกหนี้
    ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
    โดยมีเงื่อนไขว่า
    การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
    ไม่รวมถึงการนำที่ดินเปล่าไปพัฒนา

4.  นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น
    ตามประกาศของธนาคารแห่งประเทศไทย

ทั้งนี้
บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ.2541 แล้ว ปรากฏตามใบทะเบียนบริษัทบริหารสินทรัพย์ ฉบับที่ 006/2543 เมื่อวันที่ 25
สิงหาคม 2543

(1) นโยบายและลักษณะการตลาดของผลิตภัณฑ์

-   ตลาดและภาวะการแข่งขัน

เนื่องจาก แนวโน้มรายได้จากการดำเนินงานของบริษัทตั้งแต่ปี 2545 เป็นต้นไป
ส่วนใหญ่จะมาจากการขายทรัพย์สินรอการขายที่บริษัทรับโอนชำระหนี้จากลูกหนี้ ดังนั้น
ตลาดการขายทรัพย์สินซึ่งเป็นอสังหาริมทรัพย์ประเภทที่ดินว่างเปล่า และ/หรือที่ดินพร้อมสิ่งปลูกสร้าง
จะมีการแข่งขันกันสูงขึ้นเพราะทรัพย์สินรอการขายจากสถาบันการเงินอื่นจะเริ่มทยอยเข้าสู่ระบบการขายตามช่องทางต่างๆ
ที่หลากหลายเพิ่มขึ้น ผู้ซื้อสามารถที่จะกำหนดราคาหรือมีโอกาสต่อรองราคาทรัพย์สินได้มากขึ้น
เมื่อเทียบกับทรัพย์สินประเภทหรือลักษณะ หรือทำเลที่ตั้งที่ใกล้เคียงกันอย่างไรก็ตาม
จากการที่รัฐบาลได้ออกมาตรการทางภาษี
เพื่อกระตุ้นธุรกิจอสังหาริมทรัพย์น่าจะเป็นผลให้มีการตื่นตัวในการซื้อขายอสังหาริมทรัพย์จากประชาชน
ซึ่งจะส่งผลดีต่อบริษัท

-   กลยุทธ์การแข่งขัน

เนื่องจาก การบริหารสินทรัพย์ด้อยคุณภาพ
ซึ่งเป็นวัตถุประสงค์และนโยบายหลักของบริษัทประกอบด้วยการดำเนินการที่หลากหลาย เช่น ขาย
ให้เช่า และให้ใช้ประโยชน์อย่างใดๆ ซึ่งทรัพย์สินรวมทั้งการพัฒนาอสังหาริมทรัพย์
ที่บริษัทได้รับซื้อหรือรับโอนมาและที่ได้รับจากการชำระหนี้

ดังนั้น บริษัทจึงได้เตรียมการสำหรับการบริหารจัดการทรัพย์สินที่จะรับโอนมาจากลูกหนี้
ไม่ว่าการโอนชำระหนี้ จากการปรับปรุงโครงสร้างหนี้
หรือซื้อคืนจากการขายทอดตลาดตามคำพิพากษาของศาลจากการที่บริษัทได้ดำเนินการฟ้องร้องบังคับคดีจากลูกหนี้

บริหารจัดการทรัพย์สินดังกล่าว ที่บริษัทกำหนดไว้เป็นเป้าหมายหลัก คือ
การขายทรัพย์สินที่ได้รับโอนมาให้แก่บุคคลภายนอกที่สนใจทั่วไป

การดำเนินการที่เป็นรูปธรรมหรือเป็นกลยุทธ์ที่บริษัทวางไว้
เพื่อให้การขายทรัพย์สินของบริษัทกระทำได้อย่างมีประสิทธิภาพ
สามารถแข่งขันกับคู่แข่งในตลาดอสังหาริมทรัพย์ ก็คือ การจัดตั้งกลุ่มสินทรัพย์รอการขาย และ
ว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขายไว้อย่างละเอียด
การกำหนดราคาขายการว่าจ้างผู้บริหารทรัพย์สินรายใหญ่ที่มีมูลค่าสูง
รวมทั้งการแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

นอกจากนี้ บริษัทยังได้ให้พนักงานของบริษัทมีส่วนร่วมโดยเป็นตัวแทนขายทรัพย์สิน
โดยได้รับค่าตอบแทนจากความสำเร็จของงานตามสมควร

ในด้านของราคา
บริษัทค่อนข้างมีข้อได้เปรียบที่สามารถกำหนดราคาได้ต่ำกว่าเมื่อเทียบกับทรัพย์สินของตัวแทนขายรายอื่น
ซึ่งเป็นที่ดึงดูดแก่ผู้ที่ให้ความสนใจ

-   กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1.  ลูกหนี้ยังประกอบกิจการอยู่และมีศักยภาพพอที่จะชำระหนี้ได้

2.  ลูกหนี้ที่มีหลักประกันคุ้มมูลหนี้มาก

3.  ลูกหนี้ที่ถูกฟ้องร้องคดีและมีคำพิพากษาแล้ว

-   การจำหน่ายและช่องทางการจำหน่าย

บริษัทได้วางนโยบายการจำหน่ายทรัพย์สินที่บริษัทรับโอนมาจากลูกหนี้ ดังนี้

1.  การแต่งตั้งตัวแทนขาย (Sole agent) ให้กับบริษัทตัวแทน นายหน้าเป็นผู้ดำเนินการ

2.  บริษัทเป็นผู้ดำเนินการขายเองโดยกลุ่มสินทรัพย์รอการขาย

3.  พนักงานของบริษัทร่วมขายทรัพย์สิน

บุคคลผู้ให้ความสนใจติดต่อมายังบริษัทเพื่อเสนอซื้อด้วยตนเอง
จากที่บริษัทประกาศขายจัดหาและติดต่อกับบริษัทที่ปรึกษาเพื่อจัดงานประมูลขายทรัพย์สิน Internet

แหล่งที่มาของเงินทุน/นโยบายการจัดหาเงินทุน

บริษัทมีเงินทุนในการดำเนินกิจการจากเงินลงทุนและให้กู้ยืมจากบริษัทเงินทุน ธนชาติ จำกัด
(มหาชน) และบริษัท เอ็มบีเคพร็อพเพอร์ตี้ส์ แอนด์ ดีเวลล็อปเมนท์ จำกัด (มหาชน) ดังนี้

เงินกู้ยืม

1.  วงเงินกู้ (Senior Debt) จากบริษัทเงินทุน ธนชาติ จำกัด (มหาชน) จำนวน
    2,124,458,400 บาท (สองพันหนึ่งร้อยยี่สิบสี่ล้านสี่แสนห้าหมื่นแปดพันสี่ร้อยบาทถ้วน)
    ปรากฏรายละเอียดตามสัญญากู้เงิน เลขที่ กม.001-5-4300016 ลงวันที่ 11 กันยายน
    2543,สัญญาแก้ไขเพิ่มเติมสัญญากู้เงิน เลขที่ กม.001-5-4300016 (ครั้งที่ 1) ลงวันที่ 18
    ตุลาคม 2543,สัญญาแก้ไขเพิ่มเติมสัญญากู้เงิน เลขที่ กม.001-5-4300016 (ครั้งที่ 2)
    ลงวันที่ 29 มกราคม 2544 และสัญญาแก้ไขเพิ่มเติมสัญญากู้เงิน เลขที่ กม.001-5-4300016
    (ครั้งที่ 3) ลงวันที่ 26 กุมภาพันธ์ 2544

2.  วงเงินกู้ลำดับรอง (Sub Debt) จากบริษัทเงินทุน ธนชาติ จำกัด (มหาชน) จำนวน
    1,075,541,600 บาท (หนึ่งพันเจ็ดสิบห้าล้านห้าแสนสี่หมื่นหนึ่งพันหกร้อยบาทถ้วน)
    ปรากฏรายละเอียดตามสัญญากู้เงินวงเงินลำดับรองเลขที่ กม.001-5-4300032 ลงวันที่ 11
    กันยายน 2543 และสัญญาแก้ไขเพิ่มเติมสัญญากู้เงิน เลขที่ กม.001-5-4300032 (ครั้งที่ 1)
    ลงวันที่ 19 ตุลาคม 2543

3.  วงเงินกู้ลำดับรอง (Sub Debt) จากบริษัท เอ็มบีเคพร็อพเพอร์ตี้ส์ แอนด์ ดีเวลล็อปเมนท์
    จำกัด (มหาชน) จำนวน 213,458,400 บาท
    (สองร้อยสิบสามล้านสี่แสนห้าหมื่นแปดพันสี่ร้อยบาทถ้วน)
    ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
    กันยายน 2543 และสัญญาแก้ไขเพิ่มเติมสัญญากู้เงิน เลขที่ กม.001-5-4300032 (ครั้งที่ 1)
    ลงวันที่ 19 ตุลาคม 2543

เงินลงทุน

1.  เงินลงทุนจากบริษัทเงินทุน ธนชาติ จำกัด (มหาชน) จำนวน 377,276,800 บาท
    (สามร้อยเจ็ดสิบเจ็ดล้านสองแสนเจ็ดหมื่นหกพันแปดร้อยบาทถ้วน

2.  เงินลงทุนจาก บริษัท เอ็มบีเคพร็อพเพอร์ตี้ส์ แอนด์ ดีเวลล็อปเมนท์ จำกัด (มหาชน) จำนวน
    94,723,200 บาท (เก้าสิบสี่ล้านเจ็ดแสนสองหมื่นสามพันสองร้อยบาทถ้วน)

(2) ภาวะการแข่งขัน

-   สภาพการแข่งขันในอุตสาหกรรม

เนื่องจากบริษัทได้รับโอนทรัพย์สินด้อยคุณภาพจากธนาคารดีบีเอส ไทยทนุ จำกัด (มหาชน) ดังนั้น
ภาวะการแข่งขันในทางการตลาดกับบริษัทบริหารสินทรัพย์รายอื่น
หรือจากสถาบันการเงินหรือกองทุนต่างๆ จึงไม่มี อย่างไรก็ตาม
กรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้หลายราย
อาจเกิดภาวะการแข่งขันในการใช้สิทธิทางกฏหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทในเรื่องของการนำทรัพย์สินของลูกหนี้นั้นมาฟ้องร้องคดีและบังคับขายทอดตลาดซึ่งต้องทำการเฉลี่ยทรัพย์กับเจ้าหนี้รายอื่นด้วย

-   จำนวนคู่แข่งขันโดยประมาณ

บริษัทรับโอนสินทรัพย์ด้อยคุณภาพจาก ธนาคารดีบีเอส ไทยทนุ จำกัด (มหาชน)
ผ่านทางบริษัทเงินทุน ธนชาติ จำกัด (มหาชน) กรณีนี้จึงไม่มีคู่แข่งขัน

-   ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขันจึงไม่มีการเปรียบเทียบขนาดของบริษัทกับคู่แข่งขัน

-   สถานภาพและศักยภาพการแข่งขัน

บริษัทรับโอนสินทรัพย์ด้อยคุณภาพจาก ธนาคารดีบีเอส ไทยทนุ จำกัด (มหาชน) ดังนั้น
บริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่า สมควรจะปรับปรุงโครงสร้างหนี้
หรือควรรับโอนทรัพย์สินเพื่อชำระหนี้ ทั้งนี้
โดยคำนึ่งถึงความเป็นไปได้ในการดำเนินกิจการต่อไปของลูกหนี้ ความสุจริต
ความร่วมมือและความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

บริษัทบริหารสินทรัพย์ เอ็น เอฟ เอส จำกัด

ลักษณะการบริการ 

1. ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น เพื่อนำมาบริหารหรือจำหน่ายจ่ายโอนต่อไป
รวมทั้งประกอบกิจการอื่นๆ ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์ หรือกฎหมายอื่นที่เกี่ยวข้อง และ
ให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือ กระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

2. ประกอบกิจการใดๆ ในการบริหารและฟื้นฟู
ลูกหนี้ที่รับซื้อหรือรับโอนมาให้สามารถดำเนินกิจการต่อไปได้ และมีความสามารถในการชำระหนี้
เช่น การให้กู้ยืมเงิน การปรับปรุงโครงสร้างหนี้ หรือ การประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

3.
กระทำการทั้งปวงที่เกี่ยวกับหรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์
เช่น การให้เช่า ให้เช่าซื้อ ขายลูกหนี้
ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

4. นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น
ตามหลักเกณฑ์ที่ธนาคารแห่งประเทศไทยกำหนด

ทั้งนี้
บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ.2541 แล้ว ปรากฏตามใบทะเบียนบริษัทบริหารสินทรัพย์ ฉบับที่ 001/2543 เมื่อวันที่ 22
มีนาคม 2543

( ก ) นโยบายและลักษณะการตลาดของผลิตภัณฑ์และบริการที่สำคัญ ประกอบด้วย

- กลยุทธ์การแข่งขัน

บริษัทไม่มีกลยุทธ์การแข่งขัน
เนื่องจากบริษัทจะรับโอนสินทรัพย์ด้อยคุณภาพจากกลุ่มธนชาติโดยตรงเป็นหลักซึ่งสินทรัพย์ด้อยคุณภาพที่รับโอนมา
ได้แก่

1. ลูกหนี้ด้อยคุณภาพ ประกอบด้วย

1.  สินทรัพย์จัดชั้นสูญ

2.  สินทรัพย์จัดชั้นสงสัยจะสูญ

3.  สินทรัพย์จัดชั้นสงสัย

4.  สินทรัพย์จัดชั้นต่ำกว่ามาตรฐาน

2. ทรัพย์สินรอการขายด้อยคุณภาพ ซึ่งสินทรัพย์ด้อยคุณภาพที่รับโอน
บริษัทจะนำมาบริหารหรือจัดการให้ได้รับชำระหนี้

- กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1.  ลูกหนี้ยังประกอบกิจการอยู่และมีศักยภาพพอที่จะชำระหนี้ได้

2.  ลูกหนี้ที่มีหลักประกันคุ้มมูลหนี้มาก

3.  ลูกหนี้ที่ถูกฟ้องร้องคดีและมีคำพากษาแล้ว

- การจำหน่ายและช่องทางการจำหน่าย แบ่งเป็น 2 กรณี ดังนี้.

1. ลูกหนี้ด้อยคุณภาพ

1.  วิเคราะห์และจัดแยกประเภทของลูกหนี้

2.  บริษัทรับโอนสินทรัพย์ด้อยคุณภาพจากกลุ่มธนชาติเพื่อนำมาบริหาร
    ติดตามหนี้ค้างชำระและเพื่อให้ลูกหนี้อยู่ในฐานะที่จะสามารถชำระหนี้ได้ภายในระยะเวลาที่กำหนดรวมไปถึงสามารถดำเนินกิจการเดิม
    หรือกิจการใหม่ได้ต่อไป หรือสมควรที่จะจำหน่ายทรัพย์สินเพื่อนำมาชำระหนี้คืน

3.  ลูกหนี้ที่ไม่มีความสามารถชำระคืนหนี้ หรือไม่สามารถแก้ไขหนี้ได้
    จะดำเนินการตามขั้นตอนของกฎหมายเร็วที่สุด

2. ทรัพย์สินรอการขายด้อยคุณภาพ

1.  จัดหา Partner ร่วมลงทุนและพัฒนาทรัพย์สิน

2.  จัดทำในรูปของ Property fund
    โดยศึกษาเลือกเฉพาะทรัพย์สินที่มีสภาพคล่องทางการตลาดที่ดี

3.  จัดกลุ่มทรัพย์สินเป็นทรัพย์สินเกรด A , B หรือ C เพื่อช่วยให้ง่ายต่อการจัดการและการขาย

4.  การจัดทำ Package ของทรัพย์สินให้มี Value Added เพิ่มขึ้น
    โดยการประสานร่วมมือกับกลุ่มบริษัทในเครือ ในรูปแบบของการประกันภัย การประกันชีวิต
    หรือการให้สินเชื่อในอัตราดอกเบี้ยต่ำ เป็นต้น

5.  การเพิ่มช่องทางในการจัดจำหน่าย เช่น

-   ผ่านสาขา

-   ผ่านนายหน้าตัวแทน

-   จัดหาและติดต่อกับบริษัทเอกชนที่ดำเนินการจัดประมูลขายหลักทรัพย์

-   Cross Selling

-   Internet

    6.  ในด้านการส่งเสริมการขาย
        จะมีการจัดหาและเลือกสื่อที่มีประโยชน์ต่อการจำหน่ายรวมถึง
        การเข้าถึงกลุ่มเป้าหมายให้ได้มากที่สุด

แหล่งที่มาของเงินทุน

1.  บริษัทมีทุนจดทะเบียนทั้งสิ้น 1,000,000,000 บาท (หนึ่งพันล้านบาทถ้วน)
    ซึ่งเรียกชำระค่าหุ้นแล้ว โดยมีโครงสร้างผู้ถือหุ้น ณ วันที่ 20 กุมภาพันธ์ 2545 ดังนี้

  ------------------------------- ------------------ --------------------
  ชื่อผู้ถือหุ้น                         จำนวนหุ้น            สัดส่วนการถือหุ้น

  1. บริษัทเงินทุน ธนชาติ จำกัด (มหาชน) 99,999,993         99.99%

  2. ผู้ถือหุ้นรายย่อย                  7                  0.01%
  ------------------------------- ------------------ --------------------

2.  บริษัทมีวงเงินกู้จากบริษัทเงินทุน ธนชาติ จำกัด (มหาชน) เป็นจำนวนเงิน
    15,000,000,000 บาท (หนึ่งหมื่นห้าพันล้านบาทถ้วน) โดยเบิกใช้เงินกู้แล้วจำนวน
    14,738,897,244.81 บาท
    (หนึ่งหมื่นสี่พันเจ็ดร้อยสามสิบแปดล้านแปดแสนเก้าหมื่นเจ็ดพันสองร้อยสี่สิบสี่บาทแปดสิบเอ็ด)
    และมีวงเงินกู้จากบริษัทเงินทุน เอกชาติ จำกัด (มหาชน) เป็นจำนวน 3,500,000,000
    บาท (สามพันห้าร้อยล้านบาทถ้วน) โดยเบิกใช้เงินกู้แล้วจำนวน 1,997,382,195.50 บาท
    (หนึ่งพันเก้าร้อยเก้าสิบเจ็ดล้านสามแสนแปดหมื่นสองพันหนึ่งร้อยเก้าสิบห้าบาทห้าสิบสตางค์)

( ข ) ภาวะการแข่งขัน ประกอบด้วย

- สภาพการแข่งขันในอุตสาหกรรม

เนื่องจากบริษัทได้รับโอนสินทรัพย์ด้อยคุณภาพจากสถาบันการเงิน โดยเฉพาะกลุ่มธนชาติเป็นหลัก
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น
หรือสถาบันการเงินหรือกองทุนอื่น ๆ จึงไม่มี
อย่างไรก็ตามกรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้เงินกู้หลายราย
อาจเกิดภาวะการแข่งขันในการใช้สิทธิทางกฎหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทในเรื่องของการนำทรัพย์สินของลูกหนี้นั้นมาฟ้องร้องคดีและขายทอดตลาดซึ่งต้องทำการเฉลี่ยทรัพย์กับเจ้าหนี้รายอื่นด้วย

- จำนวนคู่แข่งโดยประมาณ

บริษัทรับโอนสินทรัพย์ด้อยคุณภาพจากกลุ่มธนชาติโดยตรง กรณีนี้จึงไม่มีคู่แข่งขัน

- ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขัน จึงไม่มีการเปรียบเทียบขนาดของบริษัทกับคู่แข่งขัน

- สถานภาพและศักยภาพในการแข่งขัน

บริษัทรับโอนสินทรัพย์ด้อยคุณภาพจากกลุ่มธนชาติเป็นหลัก
ดังนั้นบริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่าสมควรจะปรับปรุงโครงสร้างหนี้ หรือ
ควรจำหน่ายทรัพย์สินเพื่อชำระหนี้
ทั้งนี้โดยคำนึงถึงความเป็นไปได้ในการดำเนินกิจการต่อไปของลูกหนี้ , ความสุจริต ,
ความร่วมมือและความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

นโยบายในการบริหารสภาพคล่อง

บริษัทเงินทุน ธนชาติ จำกัด (มหาชน)
ในฐานะของสถาบันการเงินที่ถูกกำหนดในเรื่องสภาพคล่องขั้นต่ำ
ตามเกณฑ์ของธนาคารแห่งประเทศไทย แต่อย่างไรก็ดี บริษัทฯ
มีนโยบายในการดำรงสภาพคล่องในอัตราที่สูงกว่าที่ทางการกำหนด
โดยมีสภาพคล่องส่วนเกินในจำนวนที่เหมาะสมและมีฐานะเป็นผู้ให้กู้ในตลาดเงิน และในทุกสัปดาห์
บริษัทฯได้จัดให้มีการประชุมคณะกรรมการพิจารณาหลักทรัพย์และหนี้สิน (Assets and
Liabilities committee – ALCO) เพื่อพิจารณาข้อมูลทางด้านสินเชื่อ เงินลงทุนและเงินฝาก
ในการกำหนดแนวทางบริหารสภาพคล่องให้สอดคล้องกับภาวะตลาดเงิน ตลาดทุน
พฤติกรรมของผู้ฝากเงิน ตลอดจนสถานะการณ์ทางเศรษฐกิจที่บริษัทได้ประเมินและหารือใน ALCO
ด้วย